"Yoluxma hallarının sayında artıq altıncı həftədir ki..." -\nÜmumdünya Səhiyyə Təşkilatının (ÜST) Azərbaycandakı nümayəndəsi Hande Harmancı Teleqraf.com-un suallarını cavablandırıb.\n- Hande xanım, ÜST peyvəndləmə prosesini nəzarətdə saxlayırmı? Ümumi vəziyyəti necə dəyərləndirirsiniz?\n- ÜST COVID-19 peyvəndi ilə bağlı yerli səhiyyə qurumları ilə sıx əməkdaşlıq edir. Təşkilat strategiyanın hazırlanmasında və tətbiqə başlanmasında bütün lazımi texniki dəstəyi təmin edib.\n- Pandemiya təzə başlayanda COVID-19-a qarşı Azərbaycan səhiyyəsinin mübarizəsini nümunə göstərirdiz. Hazırkı durumla bağlı fikriniz necədir? Azərbaycanda müalicə müəssisələrinin monitorinqini aparırsızmı?\n- Azərbaycanla bağlı qiymətləndirməm dəyişməz olaraq qalır. Hökumət hələ pandemiyanın əvvəlində Operartiv Qərargahı yaratmaqla daha yaxşı koordinasiya üçün hərəkətə keçdi. Xəstəxanaların və çarpayıların sayını artırdı. Azərbaycan həmçinin peyvəndi ölkəyə gətirən və peyvənd proqramına ilk başlayan ölkələrdən biridir. Yerli səviyyədə mübarizə tədbirlərində ÜST-lə sıx əməkdaşlığı yüksək qiymətləndiririk.\n- Artıq 3 aya yaxındır ki, peyvəndləmə davam edir. Pandemiyanın aradan qalxmasında vaksinlərin rolunu necə dəyərləndirirsiz? Mövcud vaksinlər bəşəriyyətin COVID-19-dan xilas olmasına kifayət edəcəkmi, yoxsa yeni vaksinlərə ehtiyac olacaq?\n- Pandemiya ilə mübarizədə peyvəndlər çox böyük rol oynasa da, ehtiyatı əldən verməməliyik. Çünki ölkələrin böyük əksəriyyəti hələ bir doza peyvənd tətbiq etməyib. Risk qrupunda olan insanları peyvənd etmək nə qədər uzun çəkərsə, virusa peyvəndlərimizə o qədər çox təsir etmə imkanı vermiş olarıq.\n2020-ci ilin yazında uğurlu hesab olunan tədbirlər indi də uğurludur. Buna testlərin aparılması, izolyasiya və müalicə, təmasın izlənməsi və təmasda olan şəxslərin karantini daxildir. Əl gigiyenası, fiziki məsafə saxlamaq və lazım olduqda maska taxmaq kimi fərdi qoruyucu tədbirlər virusun yayılmasının qarşısını almaq üçün kollektiv səylərin vacib hissəsidir.\n- Hər dəfə açılmalardan sonra yoluxmalarda kəskin artım müşahidə etdik. Karantin rejiminin yumşalması barədə fikirləriniz necədir?\n-Yoluxma hallarında azalma və ya artma epidemiyanın təbii həyat dövriyyəsi deyil, ölkələr və insanlar tərəfindən görülən tədbirlərin nəticəsidir. Hər bir ölkədə pandemiyanın gələcəyi hökumətlərin və fərdlərin atdığı addımlardan asılıdır. Bütün effektiv tədbirlər – fiziki məsafə saxlamaq, təmasın izlənilməsi və testlərin aparılması davam etdirilməlidir. Yoluxma hallarında artım olarsa, yerli kontekstdə uyğun məhdudlaşdırıcı tədbirlərə ehtiyac yarana bilər. Burada məqsəd yoluxmanın kiçik qruplardan bütün cəmiyyətə yayılmasının nəzarətdə saxlanılmasıdır.\nPandemiyanın gələcəyi hamımızdan asılıdır. Keçmiş təcrübəmizdə virusun ötürülmə zəncirinin kəsilməsində əldə etdiyimiz müvəffəqiyyət əhalinin işbirliyi və fəal iştirakı olmadan mümkün olmazdı.\nPeyvənd COVID-19-a nəzarət mexanizmində böyük rol oynayır. Lakin ən azı yaxın gələcək üçün hamımız virusun yayılmasını azaltmaq üçün gördüyümüz bu ictimai səhiyyə tədbirlərinə davam etməliyik.\nÜmumdünya Səhiyyə Təşkilatı məhdudiyyətləri aradan qaldırmazdan öncə hər bir ölkənin yerinə yetirməli olduğu altı meyarı müəyyən edib:\n1) Virusun ötürülməsi nəzarət altındadır.\n2) Səhiyyə sistemi hər bir yoluxma halını aşkarlaya, test edə, izolyasiya və müalicə edə və hər təması izləyə bilir.\n3) Səhiyyə müəssisələri kimi isti nöqtələrdə virusa yoluxma riski minimuma endirilir.\n4) İş yerləri, məktəblər və digər vacib yerlərdə profilaktik tədbirlər görülür.\n5) Başqa ölkələrdən virusun yayılma riskini idarə etmək üçün tədbirlər görülür.\n6) İcmalar tam maarifləniib, yeni normalara uyğunlaşmaq qabiliyyətinə malikdir.\nBunlar hər bir ölkənin COVID-19-un yayılmasını aşağı və idarəolunan səviyyədə saxlamaq üçün istifadə etməsi lazım olan meyarlardır. Bu addımlar ölkələrin tədricən məhdudiyyətləri aradan qaldırmasına kömək edə bilər. Bu, xəstəlik riskini minimuma endirməklə yanaşı, iqtisadi və sosial həyatın yenidən bərpa olunmasına imkan yaradır.\n- Üçüncü dalğa gözlənilirmi? Nələrə hazırlıqlı olmalıyıq?\n- Birinci, ikinci və ya üçüncü dalğa adlandırmağımızın əslində heç bir əhəmiyyəti yoxdur. Gördüyümüz budur ki, bu, hökumətlərin və fərdlərin tətbiq etdikləri tədbirlərdən asılı olaraq yoluxma hallarının azalması və ya artımı ilə birlikdə böyük bir pandemiyadır və tövsiyələrə riayət edərək virusun yayılmasının qarşısını ala bilərik.\n- Virusun mutasiya keçirmiş iki növü qeydə alınıb - İngiltərə və Cənubi Afrikada. Ümumiyyətlə, mutasiya nə dərəcədə təhlükəli ola bilər?\n- Virusun variasiyaları ümumi bir fenomendir və özləri təhlükəli olmaqla yanaşı virusun davranışını dəyişdirə bilərlər. Bu səbəbdən onların inkişafını yaxından izləyirik.\nYeni variasiyaların insanlar arasında daha sürətlə yayıla biləcəyinin əlamətləri müşahidə edilib. Yayılma sürətini azaltmaq üçün eyni tədbirlərə davam etməliyik.\nİndi hər zamankındən daha yaxşı təchiz olunmuş və məlumatlıyıq. Vəziyyət daim inkişafda olsa da, qeyd etmək vacibdir ki, virus variasiyalarının yayıldığı bir çox ölkələrdə tətbiq olunan tədbirlər effektivliyi sübut olunmuş tədbirlərdir.\nUnutmayaq ki, COVID-19 artıq ciddi bir xəstəlikdir və yayılmasına nəzarət etmək üçün hər şey edilməlidir.\n- ÜST dünyanın bəzi regionlarında yoluxmanının azaldığını bəyan etdi. Sizcə, bu proses digər ölkələri də əhatə edə bilərmi?\n- Dünyada qeydə alınan COVID-19-a yoluxma hallarının sayında artıq altıncı həftədir ki, azalma müşahidə edilir. Nə qədər çox insan peyvənd olunarsa, insanların təhlükəsizliyi bir o qədər də artar.\n- Ötən 1 il karantin rejiminin tətbiqində hansı qüsurları ortaya çıxardı? Nəqliyyaytdan istifadənin minimuma endirilməsi, evdən küçəyə çıxmamaq kimi güclü qapanma virusdan xilas olmaqda yenə əsas rol oynayırmı?\n- Qapanmalar yoluxmaların artım sürətini yavaşlatmağa və səhiyyə sisteminə daha sərt ictimai səhiyyə tədbirlərini həyata keçirməsi üçün vaxt qazanmağa kömək edən müvəqqəti bir tədbirdir. Azalma qeydə alındıqdan sonra, bütün şübhəli hallar test edilməli və pozitiv halları izolyasiya etmək üçün bütün təmaslar izlənilməli və virusa yoluxanlar karantinə alınmalıdır. Bu zaman kəsiyi xəstələrin ehtiyaclarına görə optimal qayğı əldə etməsi naminə xəstəxanaları yenidən təşkil etmək üçün uyğun vaxtdır.\nBir çox hallarda “qapanma” adlandırılan fiziki məsafə saxlama tədbirləri və hərəkət məhdudiyyətləri insanlar arasında təmasları məhdudlaşdıraraq COVID 19-un ötürülmə sürətini yavaşlada bilər.\nHökumətlər qapanma tədbirinin yaratdığı imkandan maksimum dərəcədə faydalanaraq bütün yoluxma hallarını aşkarlamaq, izolyasiya, test və müalicə etməkdə potensialı artırmaq üçün əllərindən gələni etməlidirlər. ÜST cəmiyyətdə virusun ötürülməsinin ciddilik səviyyələrinə əsaslanan və hər bir səviyyədə nəzərdən keçirilə bilən mütənasib tədbirlər toplusunun tətbiqinə təşviq edir.\n- Hazırkı şəraitdə metronun fəaliyyəti bərpa oluna bilərmi? Digər ölkələrdə ictimai nəqliyyatın fəaliyyəti necə tənzimlənir?\n- Hər bir ölkə cari vəziyyətə və epidemiyanın fərqli mərhələlərinə əsasən hansı addımları atacağına qərar verir. Bu qərarlarda resurslar və potensiallar, eləcə də icmaların cəlbi və inamı daxil olmaqla, bir çox amillər nəzərə alınmalıdır.\nkoronavirus COVID-19 pandemiya Ümumdünya Səhiyyə Təşkilatı ÜST Hande Harmancı


Monteneqronun məsələsi gələn həftə səsə qoyulacaq\nGələn həftə ABŞ Senatı Monteneqronun NATO-ya üzvlüyünü səsə qoyacaq. Bunu martın 23-də senat çoxluğunun lideri Mitch McConnell deyib.\nBu həftə Trump administrasiyası qanunvericiləri bu məsələdə tələsdirib. «Reuters» xəbər agentliyi martın 21-də yazıb ki, Dövlət katibi Rex Tillerson Senat liderlərinə məktubunda Monteneqronun NATO üzvlüyünün Birləşmiş Ştatların maraqlarına uyğun olduğunu vurğulayıb.\nMonteneqronun NATO-da qoşulmasından ötrü alyansın 28 üzvü bu məsələni ratifikasiya etməlidir. Hələlik, 24 üzv bunu edib.\nSenatdakı səsvermə aylardı iki respublikaçı senator tərəfindən əngəllənirdi. Rand Paul və Mike Lee alyansın genişlənməsinə qarşı çıxırdılar.


Son yenilənmə tarixi: 18.07.2018\nMİLLİ MƏCLİSDƏ GÖRÜŞ\nİyulun 11-də Milli Məclis Sədrinin birinci müavini, Müdafiə, təhlükəsizlik, və korrupsiya ilə mübarizə komitəsinin sədri Ziyafət Əsgərovun ölkəmizdə səfərdə olan Bolqarıstan Respublikası xarici işlər nazirinin müavini Yuri Şterk ilə görüşü keçirildi.\nParlamentin birinci vitse-spikeri qonağı salamlayaraq, bu cür görüşlərin ikitərəfli əlaqələrin möhkəmləndirilməsi baxımından əhəmiyyətli olduğunu söylədi. Dövlət başçılarının qarşılıqlı səfərlərinin, aparılan danışıqların münasibətlərin gücləndirilməsində önəmli rol oynadığını vurğuladı. Qeyd edildi ki, iki ölkə arasında əlaqələr yüksək səviyyədədir. İqtisadi, ticarət, energetika, mədəni sahələrdə əməkdaşlığımız dinamik inkişaf edir. Ölkələrimiz arasında ticarət dövriyyəsini yüksəltmək üçün geniş potensial imkanlar mövcuddur.\nBildirildi ki, dövlətlərarası əlaqələrin möhkəmləndirilməsində parlamentlərin rolu böyükdür. Hər iki ölkənin qanunverici orqanlarında fəaliyyət göstərən parlamentlərarası əlaqələr üzrə işçi qruplarının əməkdaşlığı təcrübə və informasiya mübadiləsi baxımından xüsusi əhəmiyyət kəsb edir. Eyni zamanda, deputatlardan ibarət nümayəndə heyətlərimizin nüfuzlu beynəlxalq qurumlarda birgə səmərəli fəaliyyəti təqdirəlayiqdir.\nDiqqətə çatdırıldı ki, ölkəmizdə gedən quruculuq işləri, müşahidə olunan yüksək tərəqqi ilə yanaşı, Ermənistan-Azərbaycan, Dağlıq Qarabağ münaqişəsinin indiyədək həll olunmaması daha sürətli inkişafımıza mane olur və yerləşdiyimiz bölgənin təhlükəsizliyini təhdid altında saxlayır. Problemin həlli ilə bağlı BMT Təhlükəsizlik Şurasının 4 qətnaməsi, digər beynəlxalq qurumların qəbul etdiyi qərarlar mövcuddur. Bu sənədlərdə Ermənistan silahlı qüvvələrinin qeyd-şərtsiz işğal olunmuş torpaqlardan çıxarılması qeyd olunur, Azərbaycanın ərazi bütövlüyü və sərhədlərinin toxunulmazlığı dəstəklənir. Lakin təəssüflə qeyd etməliyik ki, Ermənistan tərəfi bütün bu sənədlərə məhəl qoymur, öz işğalını davam etdirir. Ziyafət Əsgərov Bolqarıstanı bu məsələdə Azərbaycanın haqlı mövqeyini dəstəkləməyə çağırdı.\nSəmimi qəbul üçün minnətdarlığını ifadə edən Bolqarıstan Respublikası xarici işlər nazirinin müavini Yuri Şterk səfərdən məmnun qaldığını, Milli Məclisdə olmaqdan şərəf duyduğunu dedi. O, burada keçirdiyi görüşlər, aparılan müzakirələr barədə danışdı. Ölkələrimiz arasında nəqliyyat, energetika, turizm, kənd təsərrüfatı, mədəniyyət sahələrində əməkdaşlığın vacibliyini söylədi.\nBildirildi ki, Bolqarıstan Azərbaycanla münasibətlərin inkişafına böyük maraq göstərir. Siyasi, iqtisadi, mədəni, humanitar sahələrdə əməkdaşlığımız yüksək səviyyədədir. Qarşılıqlı faydalı əlaqələrin inkişafında qanunverici orqanlar arasında əməkdaşlıq xüsusi önəm daşıyır. Parlament nümayəndə heyətlərinin qarşılıqlı səfərləri, qanun yaradıcılığı sahəsində təcrübə mübadiləsi çox əhəmiyyətlidir.\nQonaq Dağlıq Qarabağ məsələsində Bolqarıstanın mövqeyinin dəyişməz olduğunu söylədi. Ölkəsinin problemin beynəlxalq hüquq normaları çərçivəsində, sərhədlərin toxunulmazlığı prinsipi əsasında, sülh yolu ilə həllinə tərəfdar olduğunu bildirdi. Bu istiqamətdə keçirilən yüksək səviyyəli görüşləri, aparılan danışıqları alqışladıqlarını dedi.\nSöhbətdə iki ölkə arasında münasibətlərin genişləndirilməsi, əməkdaşlığın gələcək inkişaf perspektivləri və tərəfləri maraqlandıran digər məsələlərlə bağlı fikir mübadiləsi aparıldı.\nGörüşdə Milli Məclisin Bolqarıstanla parlamentlərarası əlaqələr üzrə işçi qrupunun rəhbəri Rauf Əliyev, Azərbaycanın Bolqarıstandakı səfiri Nərgiz Qurbanova, Bolqarıstanın ölkəmizdəki səfiri Nikolay Yankov və digər rəsmi şəxslər iştirak edirdilər.


İfşa olundu, indi də böhtan atır – İsa Qəmbərin cavabı\nBabasının faşist ordusunda xidmət etməsini gizlədən, Q.Njde və nasistlərlə əməkdaşlıq etmiş digər soydaşlarını qəhrəman kimi təqdim etməsi ifşa olunan Ermənistan Baş naziri Nikol Paşinyan çıxış yolunu Azərbaycan Cümhuriyyətinin və Müsavat Partiyasının qurucusu M.Ə.Rəsulzadəyə böhtan atmaqda, onu faşist rejimi ilə əməkdaşlıqda ittiham etməkdə görüb.\nAxar.az xəbər verir ki, bu sözləri Müsavat Partiyasının sabiq başqanı İsa Qəmbər Nikol Paşinyanın Məhəmməd Əmin Rəsulzadənin nasistlərlə əlaqəsi haqda çıxışına cavab olaraq bildirib.\n“Paşinyanın bu yalanına həm ziyalılarımız, tarixçi alimlərimiz, həm də Müsavat Partiyası rəhbərliyi başda olmaqla siyasətçilərimiz tutarlı cavablar vermiş, onun özünümüdafiə üçün təkrarladığı bu cəfəngiyyatı elmi sübutlarla darmadağın etmişlər.\nMən məsələnin başqa bir cəhətinə diqqəti cəlb etmək istəyirəm.\n2018-ci ilin birinci yarısında hakimiyyətə gələn Paşinyan mürəkkəb daxili və beynəlxalq amillərin nəticəsində unikal bir şans əldə etmişdi. O, korrupsiya və monopoliyaları, repressiya və saxtakarlığı aradan qaldıraraq, Qarabağ məsələsində gerçəkçi bir mövqe tutaraq, saxta soyqırım manipulyasiyasına son qoyaraq Ermənistanı böhran vəziyyətindən çıxara, Azərbaycan və Türkiyə ilə normal qonşuluq münasibətlərinə start verə və ölkəsinin Avropaya həqiqi inteqrasiyasına nail ola bilərdi.\nLakin yarımçıq, diletant və populist fəaliyyətilə bütün bu imkanları demək olar ki, itirən Paşinyan üstəlik son dövrdə davranışları ilə, "İnsanlara hürriyyət, millətlərə istiqlal" şüarının və "Ümumi Qafqaz Evi" ideyasının əsas müəllifi M.Ə.Rəsulzadəyə qərəzli hücumları ilə siyasətdə və dövlət idarəetməsində təsadüfi bir fiqur olduğunu ortaya qoymuş oldu”, - İsa Qəmbər qeyd edib.\n2020.05.18 / 21:53


Qəzada yanan ''Range Rover''dən sağ çıxan məmur kimdir? - 10 XR 009 - FOTO - Avtosfer.az\nAvtosfer Foto 13 İyun 2018 15:12 Oxunub 6179\nAvtomobilin sürücüsü hüquq-mühafizə orqanı əməkdaşıdır\nBakıda iki nəfərin ölümü ilə nəticələnən ağır qəzanın təfərrüatları məlum olub. Dəhşətli qəzaya səbəb olduğu iddia olunan ''Range Rover'' markalı avtomobilin sürücüsü hüquq-mühafizə orqanı əməkdaşıdır. Yada salaq ki, qəza bu gecə Bakının Balaxanı-Mehdiabad yolunun Binəqədi rayonu ərazisinə düşən hissəsində baş verib. 37 yaşlı Rahid Məmmədov idarə etdiyi "10-HF-590" dövlət qeydiyyat nişanlı "Ford" markalı avtomobillə üzü Mehdiabad qəsəbəsi istiqamətində hərəkətdə ikən, yüksək sürətlə qəfil qarşısına çıxan "Range Rover"lə toqquşub.\n30 İyul 2021 15:47


adpu.edu.az - Fizika və texnologiya fakültəsinin Elmi Şurasının geniş tərkibdə iclası keçirilib\nOktyabrın 31-də Azərbaycan Dövlət Pedaqoji Universitetinin (ADPU) Fizika və texnologiya fakültəsinin Elmi Şurasının geniş tərkibdə iclası keçirilib. İclasın gündəliyinə “Fizika və texnologiya fakültəsində tədrisin keyfiyyəti sahəsində görülən işlər və vəzifələr haqqında”, “ADPU-nun Elmi Şurasının son iclasının qərarlarının icrası haqqında” və cari məsələlər daxil edilib.\n“Fizika və texnologiya fakültəsində tədrisin keyfiyyəti sahəsində görülən işlər və vəzifələr haqqında” fakültənin dekanı, Elmi Şuranın sədri, dosent Arzu Daşdəmirov geniş və ətraflı məlumat verib. Elmi Şuranın sədri təhsildə keyfiyyət, təhsildə keyfiyyət üçün beynəlxalq və milli tələblər, ali təhsildə keyfiyyət göstəriciləri, fakültədə keyfiyyət üçün görülmüş işlər, fakültənin keyfiyyət üzrə vəzifələri və göstəriciləri, reytinq qiymətləndirməsi (universitet, milli və beynəlxalq) haqqında hazırladığı slaydlarla Elmi Şura üzvlərini məlumatlandırıb. Dosent A.Daşdəmirov qeyd edib ki, “Azərbaycan 2020: gələcəyə baxış” İnkişaf Konsepsiyasında təhsil sisteminin səmərəliliyində, onun nailiyyətlərinin formalaşmasında müəllim amilinin həlledici əhəmiyyətini nəzərə almaqla müəllim hazırlığının gücləndirilməsinə xüsusi önəm verilir. Bütün ümumi təhsil müəllimləri üçün fəa/interaktiv təlim texnologiyaları və inklüziv təhsil üzrə məqsədli ixtisasartırma təmin ediləcək, hər bir müəllimin İKT bacarıqlarına yiyələnməsi üçün çevik sistem yaradılacaq. Bu istiqamətdə biz də səylərimizi artırmalı, müvafiq kadrların pedaqoji prosesə cəlb edilməsinə çalışmalıyıq. Bununla yanaşı, həm də son 5 ilin qəbul göstəriciləri, son 5 ilin məzunlarının işə qəbul göstəriciləri,son 5 ildə beynəlxalq instinad jurnallarında çap sayı, son 5 ildə qazanılmış layihələrinin sayını təhlil etməli və müvafiq tədbirlər görməliyik.\nSonra professor Edil Eyvazov, professor Vaqif Nəsirov, professor Şükür Əlizadə, dosent Aydın Ələkbərov, baş müəllim Hüseyn Aslanov çıxış edərək fakültədə tədrisin keyfiyyətinin yüksəldilməsi sahəsində görülən işlərin qənaətbəxş olduğunu qeyd edərək bu sahədə bir sıra təkliflər irəli sürüblər.\nGündəlikdə dayanan 2-ci məsələ ilə bağlı dosent A.Daşdəmirov çıxış edərək ADPU-nun Elmi Şurasının son iclasında qəbul edilmiş qərarlar haqqında geniş və ətraflı məlumat verib.\nCari məsələlərdə bəzi fənlər üzrə hazırlanmış proqramlar təsdiq edilib, 2018-2019-cu illər üçün magistr mövzuları və elmi rəhbərlərin təsdiq edilməsi haqqında qərar qəbul edilib.


Hindistan ordusu Kesmirde Pakistanin movqeyine zerbe endirib - Azadliq Xeber\nHindistan ordusu Kesmirde Pakistanin movqeyine zerbe endirib\n23 Fevral, 2018 08:52 xeber – Hindistan hərbçiləri cümə axşamı Kəşmirin Mendhar sektorunda Pakistan ordusunun postunu məhv edib.\n“Report” TASS-a istinadən xəbər verir ki, bu barədə cümə günü NDTV telekanalı məlumat yayıb.\nHindistan tərəfi iddia edir ki, bu addım Pakistanın atəşkəsi pozmasına cavab olaraq atılıb.\nÖz növbəsində, “India Today” qəzeti ordudakı mənbələrə istinadən yazır ki, bu, son vaxtlar hind hərbçiləri tərəfindən məhv edilən Pakistana məxsus üçüncü blok-postdur. Həmçinin qeyd olunur ki, bu həftə Pakistanın həm də Hacipir və Tanqdhar rayonlarındakı postları hindlilər tərəfindən pulemyot və qumbaraatanlardan istifadə edilməklə atəşə tutulub. Nəticədə Pakistanın bir neçə hərbçisi həlak olub.\nBundan əvvəl Pakistanın Xarici İşlər Nazirliyi Hindistan tərəfini atəşkəs rejimini pozmaqda ittiham edib.


Dövlət Miqrasiya Xidmətinin (DMX) rəisi Firudin Nəbiyev Xorvatiyada səfərdədir.\nDMX-nin rəisi, II dərəcəli dövlət miqrasiya xidməti müşaviri Firudin Nəbiyev səfər çərçivəsində Xorvatiya Respublikasının Daxili İşlər Nazirliyinin rəhbərliyi ilə görüşüb.\nDövlət Miqrasiya Xidmətindən (DMX) AZƏRTAC-a bildiriblər ki, qarşılıqlı fikir mübadiləsi şəraitində keçirən görüşdə Azərbaycan ilə Xorvatiya arasında münasibətlərin əhəmiyyəti qeyd edilib. Həmçinin hər iki ölkənin mövcud dostluq əlaqələrinin və əməkdaşlığın daha da yüksəlməsində və genişlənməsində maraqlı olduğu vurğulanıb. Söhbət zamanı dövlət başçıları səviyyəsində mütəmadi görüşlərə toxunulub, ötən il Xorvatiya Prezidenti Kolinda Qrabar-Kitaroviçin Bakıya rəsmi səfəri, beynəlxalq tədbirlərdə Prezident İlham Əliyev ilə görüşləri, miqrant–qaçqın böhranı və bu qəbildən insanlara yardım göstərilməsi sahəsində həmfikir olduqlarının önəmi diqqətə çatdırılıb. Bildirilib ki, görüşlərdə hər iki tərəfin iqtisadi, müdafiə və təhlükəsizlik, ticarət, sərmayə qoyuluşu, turizm, nəqliyyatın bütün növləri, elmi və texniki, ekoloji, informasiya, sosial yardım, mədəni, gənclər və idman sahələrində hərtərəfli əməkdaşlıqda maraqlı olduğu vurğulanıb. Bütün bunlar Xorvatiya ilə Azərbaycanın miqrasiya sahəsində də əməkdaşlığını zərurətə çevirib.\nF.Nəbiyev Azərbaycanda miqrasiya sahəsində vahid dövlət siyasətini həyata keçirən xüsusi dövlət orqanı olan DMX-nin fəaliyyəti barədə məlumat verib. Qeyd edib ki, dünyada cərəyan edən qloballaşma fonunda Azərbaycan regionda gedən miqrasiya proseslərinə təsir etmək, ölkə ərazisinə miqrasiya axınlarını nəzarətdə saxlamaq və respublika daxilində miqrasiya proseslərini yerli qanunvericiliyə uyğun idarə etmək və tənzimləmək üçün fəal miqrasiya siyasəti yürüdür. 2012-ci ildən Bakıda və Yevlaxda DMX-nin Qanunsuz Miqrantların Saxlanılması mərkəzləri fəaliyyət göstərir. Mərkəzlərin beynəlxalq standardlara və normalara uyğun fasiləsiz fəaliyyəti üçün tam şərait yaradılıb. Burada könüllü və ya məcburi yerləşdirilən miqrantların hüquqları və vəzifələri ilə bağlı zəruri qanunvericilik aktları qəbul edilib.\nDiqqətə çatdırılıb ki, Azərbaycan ilə Xorvatiya arasında indiyədək müxtəlif sahələri əhatə edən 20-yə yaxın ikitərəfli saziş imzalanıb. Bu gün miqrasiya sahəsində də belə bir əməkdaşlıq sazişinə ehtiyac var. Bununla belə 2014-cü il fevralın 28-də Brüsseldə “Azərbaycan ilə Avropa İttifaqı arasında icazəsiz yaşayan şəxslərin readmissiyası haqqında” Saziş imzalanıb və həmin sentyabrın 1-də qüvvəyə minib. Eyni məzmunlu sazişlər İsveçrə, Norveç və Monteneqro hökumətləri ilə də imzalanıb. Sazişlərə əsasən, 2014-cü ildən indiyədək 324 nəfər Azərbaycan Respublikası vətəndaşı readmissiya olunub. Xarici tərəfdaşlarla birgə beynəlxalq layihələr çərçivəsində readmissiya olunmuş Azərbaycan vətəndaşlarının reinteqrasiyasına Xidmət tərəfindən önəm verilir. Vurğulanıb ki, indiyədək Xorvatiyadan readmissiya edilən Azərbaycan vətəndaşı olmayıb.\nXidmət rəisi qeyd edib ki, humanist miqrasiyanın miqrantlar və cəmiyyət üçün faydalılığı nəzərə alınaraq, ötən il Azərbaycanın Dövlət Miqrasiya Xidməti və Beynəlxalq Miqrasiya Təşkilatı arasında “Azərbaycandan miqrantların könüllü qayıdışına yardım üzrə pilot layihənin həyata keçirilməsinə dair əməkdaşlıq Sazişi” imzalanıb. Hazırda Sazişin icrası ilə bağlı iş aparılır.\nBildirilib ki, bilavasitə Prezident İlham Əliyevin təşəbbüsü ilə əcnəbilərin Azərbaycana gəlməsi və getməsi ilə bağlı sadələşdirilmiş prosedur tətbiq edilir. Belə ki, 2017-ci ilin əvvəlindən “ASAN Viza” sisteminin tətbiqi nəticəsində üç gün, o cümlədən üç saat ərzində turist vizasının alınması mümkündür.\nErmənistanın Azərbaycana təcavüzündən və bir milyondan çox soydaşımızın qaçqın və məcburi köçkünə çevrildiyindən söhbət açan F.Nəbiyev deyib ki, ümumilikdə qaçqın və məcburi köçkünlərin sosial problemlərinin həlli məqsədilə 6,2 milyard manat vəsait xərclənib. Azərbaycan Hökuməti tərəfindən bu insanların məşğulluq, təhsil, yaşayış sahəsi və tibbi, sosial təminatı ilə əlaqədar tədbirlər mərhələli qaydada və ən başlıcası daha ağır şəraitdə yaşayan ailələrin sosial, mənzil-məişət prоblеmlərinin həlli istiqamətində tədbirlər bu gün də davam etdirilir. Bu məqsədlə 100-ə yaxın müasir qəsəbə salınıb. Bu qədər ağır yükü olan Azərbaycanda Dövlət Miqrasiya Xidməti qaçqınlar (sığınacaq axtaranlar) haqqında Azərbaycan Respublikası qanunvericiliyinin icrasını 2008-ci ildən mükəmməl şəkildə təmin edir. 2013-cü ildə Dövlət Miqrasiya Xidməti Avropa Komissiyası və BMT QAK tərəfindən birgə maliyyələşdirilən “Şərqi Avropada və Cənubi Qafqazda sığınacaq sistemlərinin keyfiyyətinin artırılması təşəbbüsü” layihəsinə qoşularaq, layihə çərçivəsində keçirilən bütün tədbirlərdə fəal iştirak edib.\nSonra Azərbaycan ilə Avropa İttifaqı arasında qüvvəyə minmiş readmissiya sazişindən irəli gələrək Xorvatiya ilə həmin sazişin icra protokolunun imzalanması məsələsi müzakirə olunub.


Hüseyn Arabul və «Barmek»in daha yeddi əməkdaşının məhkəməsi təxirə salınıb\n2021, 22 Oktyabr, Cümə, Bakı vaxtı 10:39\n«Barmek-Azərbaycan Elektrik Şəbəkəsi» Məhdud Məsuliyyətli Cəmiyyətin prezidenti Hüseyn Arabulun martın 27-nə təyin olunmuş məhkəməsi martın 28-nə təxirə salınıb. Səbəb isə vəkillərdən ikisinin məhkəməyə gəlməməsi olub.\n«Barmek» şirkətinin prezidenti Hüseyn Arabul və bu qurumun daha yeddi əməkdaşına Cinayət Məcəlləsinin mənimsəmə və vəzifə səlahiyyətini aşma maddələri ilə ittihamlar irəli sürülüb və ondan Azərbaycanı tərk etməmək barədə iltizam alınıb.\nAzərbaycan hökuməti «Barmek-Azərbaycan Elektrik Şəbəkəsi» Məhdud Məsuliyyətli Cəmiyyətlə müqaviləni ötən ilin iyul ayında dayandırmışdı. Şirkət Azərbaycanda 2002-ci ilin yanvarın 1-dən fəaliyyətə başlamışdı.


Həftənin “məyus yubilyarı” - HƏFTƏ REYTİNQ | Online ictimai-siyasi qəzet\nTarix: 15.12.2017 | Saat: 19:15:00\nAmerikada mühacir həyatı yaşayan sabiq spiker Rəsul Quliyevin dekabrın 10-da 70 yaşı tamam oldu. O, “Yeni Müsavat”a müsahibəsində bunları deyib: “Ümumiyyətlə, mən nə Azərbaycanda, nə də Amerikada heç vaxt heç bir ad günü keçirmədiyimə görə, bu tarix mənim üçün hər yerdə eynidir. Yeganə bir hal olub ki, bir dəfə bir neçə yaxın dostumun xahişi ilə 50 yaşımı İstanbulda qeyd etmişəm, onu da təmtəraqsız. İştirak edən bir neçə nəfər məni yaxşı tanıdıqları üçün tərifli tostlar demədilər. Məni tərifləyəndə özümü pis hiss edirəm... Və bu 22 ildə Bakıda olduğu kimi, heç bir vaxt ad günü mərasimi keçirməmişəm, o cümlədən 70-i. Yeganə narahatlığım o oldu ki, 70 yaşın tamam olması ərəfəsində xalq üçün nələr edə bilərdim, ancaq edə bilmədim, təəssüf hissi daha qabarıq şəkildə üstümə gəldi...”.\nHəftənin “ixtiraçı partiya lideri”\nMilli Dövlətçilik Partiyasının sədri, milli-azadlıq hərəkatının öncül isimlərindən olan Nemət Pənahlı son günlərdə icad etdiyi istilik sistemi ilə yenidən gündəmə gəldi. Partiya sədrinin son müsahibəsindən:“Türmədən çıxandan sonra evdəki problemlərin həlli ilə məşğul oluram. Özümün səhhətimlə bağlı da müəyyən problemlər oldu. Böyük oğlum universiteti bitirib, Türkiyədə magistraturaya qəbul olundu. Qızım magistraturada oxuyur, onun təhsil haqqını ödəyə bilmirəm. İkinci oğlum 501 balla ali məktəbə qəbul olundu. Kiçik övladlarım da Atatürk Liseyində oxuyurdu. Onların da təhsilini pullu etdilər. Məcburən ixtiraçı oldum... Elektrik qızdırıcılarının heç biri ixtira etdiyim bu soba ilə müqayisə edilə bilməz. Kim mənim evimdə bunu görübsə, şoka düşüb ki, illərlə istilik məsələsini həll edə bilməmişik, amma bu soba yaxşı bir şeydir. Açığı deyim ki, maddi durumum aşağı olduğu üçün indiyə qədər bundan 200-300 dənə satmışam... Yüzlərlə, minlərlə vətəndaş müraciət edib. İndi bunun müəlliflik hüququnu almaq istəyirəm...”.\nAzərbaycan Silahlı Qüvvələrinin zabiti Ramil Səfərovun rütbəsi artırıldı. Bu barədə sosial şəbəkədə paylaşım edilib. R.Səfərovun “Cənub” idman klubunun baş məşqçisi Samir Həsənovla fotosu paylaşılıb. Fotoda R.Səfərovun polkovnik-leytenant rütbəsində olduğu görünüb. Qeyd edək ki, Ramil Səfərov indiyə qədər mayor rütbəsi daşıyırdı.\nHəftənin “sosial lifti”\n“Dövlət İmtahan Mərkəzinin (DİM) Direktorlar Şurasının sədri Məleykə Abbaszadə DİM-i cəmiyyətdə ədalətli təhsil almaq hüququna şərait yaradan “sosial lift” adlandırdı: “Aparılan işlərin əsasında ölkədə bu gün “sosial lift” funksiyasını yerinə yetirən bir sistem fəaliyyət göstərir: “Hansı ailədə, şəhərdə, kənddə böyüyüb başa çatmasından asılı olmayaraq, hər bir gənc bacarığı və oxumaq istəyi varsa, bu sistem sayəsində müstəqil şəkildə imtahana hazırlaşa və ali məktəbə qəbul oluna bilər. Ötən dövr ərzində Dövlət İmtahan Mərkəzi geniş elmi-metodoloji və texniki potensiala yiyələnib, bütövlükdə, Azərbaycan cəmiyyətinə xidmət edən yeni, demokratik tələbə seçimi sistemi yaradılıb...”.\nSon aylarda Ukraynanı çalxalayan Gürcüstanın sabiq prezidenti, Odessa vilayətinin keçmiş qubernatoru Mixail Saakaşvilinin Rusiyada yaşayan Azərbaycan əsilli iş adamı, prezident Vladimir Putinin səlahiyyətli nümayəndəsi Söyün Sadıqovla işbirliyi barədə müdhiş iddialar meydana çıxdı.Virtualaz.org xəbər verib ki, bu iddianı ukraynalı bloqqerlərdən biri “Korrespondent” saytında yazıb. Qeyd edilir ki, bundan əvvəl Söyün Sadıqovun Ukraynanın Karpatyanı bölgəsində etnik macarlar arasında separatizmi qızışdırdığı haqda məlumatlar yayılmışdı. İndi isə iddia edilir ki, Kremlin agenti Söyün Sadıqov Mixail Saakaşvili ilə dəfələrlə gizli görüşüb. Jurnalistlərin S.Sadıqovun barəsindəki iddialarla bağlı mövqeyini öyrənmək cəhdi baş tutmayıb. İş adamına çoxsaylı zənglər edilsə və mesajlar yollansa da, suallara cavab verməyib və telefonu açmayıb...\nMərhum xalq artisti Səyavuş Aslanın oğlu Çingiz Aslanın insanlardan kömək istədiyi bəlli oldu. Evsiz və köməksiz olan aktyorun oğlu “Şərq” qəzetinə müsahibəsində xəstəlikdən və yoxsulluqdan əziyyət çəkdiyini deyib: “Atamdan sonra həyatımız dağıldı. İki qardaşıq. İkimizin də həyatı məhv olub. Mənim vəziyyətim daha ağırdı. Ürəyimdə ciddi problemlər var. Gördüm dolana bilmirəm, işsiz-gücsüz qalmışam, evi satıb başqa bir yerdə ev almaq istədim. Düşündüm ki, şəhərin mərkəzində olan evi satıb Bayıl tərəfdə ev alım. Yerdə qalan pulla həm müalicələrimi edim, həm də borclarımı bağlayım. Evin behini almışdım. Ev alqısı bitdikdən sonra yerdə qalan məbləği də aldım. Həmin gün Milli Parkda bir az hava almağa çalışdım ki, ürəyimin ağrısı keçsin. Ürəyim tutub, huşumu itirmişəm. O məqamda mənə kömək edənlərdən kimsə cibimdə olan 11 min manat, min dollar pulumu cibimdən oğurlayıb. İndi həm evsiz-eşiksiz qalmışam, həm də yeməyə pul tapmıram...”.\nBritaniyanın keçmiş baş naziri Uinston Çerçillə məxsus gözlüklər hərracda 6 min funt sterlinqə satıldı. Gözlüklərin start qiyməti 2 min funt sterlinq təyin olunubmuş. Qeyd olunur ki, U.Çerçillin müxtəlif ehtiyacları üçün 3 gözlüyü olub. Bu gözlükləri o, oxumaq üçün istifadə edirmiş. Xatırladaq ki, U.Çörçill ingilis siyasi və dövlət xadimi, natiq və yazıçı, 1940-1945 və 1951-1955-ci illərdə Böyük Britaniyanın baş naziri və dünyanın bugünkü simasını müəyyənləşdirən əsas şəxslərdən biridir. Adı tarixdə 100 ən çox öyrənilmiş şəxsiyyətlər siyahısına 46-cı şəxs olaraq daxil edilib.


“DİN VƏ DTX-da DƏYİŞİKLİKLƏRİN İKİ SƏBƏBİ VAR…” – İlyas İsmayılov » IFADETV.COM - İfadə İnformasiya Agentliyi\n“DİN VƏ DTX-da DƏYİŞİKLİKLƏRİN İKİ SƏBƏBİ VAR…” – İlyas İsmayılov\nTarix: 21:50 / 13 iyul 2019 Bölmə: Gündəm Baxılıb: 769\n“Ölkə başçısının son kadr dəyişikliklərində hansısa qüsur görmədim. İstər Daxili İşlər Nazirliyində, istərsə də Dövlət Təhlükəsizliyi Xidmətində aparılan dəyişikliklər qanunun tələblərinə və formalaşmış ənənələrə uyğun idi”.\n“AzPolitika.info”-nun məlumatına görə, bunları hüquq elmləri doktoru, Ədalət Partiyasının sədri İlyas İsmayılov Prezident İlham Əliyevin DİN və DTX rəhbərliyində apardığı dəyişikliklərə münasibət bildirərkən deyib. O, ovqat.com saytına müsahibəsində bu barədə danışıb.\nPartiya sədri daha sonar deyib: “Yeni təyin olunan Daxili İşlər naziri uzun illər eyni strukturda ikinci şəxs qismində təmsil olunurdu. Dolayısıyla indiyədək yürüdülən siyasəti bilir, nazir müavini kimi ciddi təcrübələr qazanıb. Onun nazir təyin olunması tamamilə normaldır.\nDTX-nın yeni rəisi barədə də bənzər fikirlər söyləmək olar. Düzdür, o, bir müddət öz doğma kollektivindən uzaqlaşdırılmış, korrupsiya ilə mübarizə aparan bir qurumda yüksək vəzifəyə təyin olunmuşdu. Buna baxmayaraq, Əli Nağıyevin keçmiş MTN-də I müavin işləməsi də bəllidir. Keçmiş MTN rəhbərləri, bu strukturda yüksək vəzifələrdə çalışmış şəxslər yeni nazirin iş qabiliyyəti, savadı, təcrübəsi barədə xoş sözlər dedilər. Təyinata münasibət bildirən hər kəs DTX-nin indi professional və daha əmin əllərdə olduğunu dilə gətirdilər. Sözsüz ki, peşəkarların bu fikirlərini təkzib etmək üçün bizim əlimizdə hər hansı əsas yoxdur. Könül istərdi ki, istər Vilayət Eyvazov, istərsə də Əli Nağıyev cəmiyyətimizin onlara bəslədiyi etimadı doğrultsun və kimlərəsə yox, ancaq və ancaq qanunun tələblərinə qulluq etsinlər”.\nBu təyinatların hökumətin öz təhlükəsizlik kəmərini bərkitmək ehtiyacı hiss etməsi ilə əlaqələndirilməsi barədə suala isə İ.İsmayılov belə cavab verib: “İstənilən qərar barədə müxtəlif fikirlər səsləndirmək olar. Yaşanmamış hadisənin necə olacağını isə zaman göstərəcək. Düşünürəm ki, yeni kadrların fəaliyyətinə yalnız icraatlarından sonra dəqiq qiymət verilə bilər. Ona görə də proqnoz verməyə tələsməyək. Hər şey bir müddət sonra bəlli olacaq və mən onda bu barədə öz fikirlərimi deyəcəyəm.\nUzun illərin təcrübəsi mənə fakta əsaslanmadan danışmamağı öyrədib. Yeni nazirlərin əməli fəaliyyətini şübhə altına almaq üçün isə hazırda hər hansı fakt yoxdur. Amma onu da gizlətməyim ki, sizin təbirinizlə desək, hakimiyyətin şəxsi mənfəətləri və təhlükəsizlik kəmərini bərkitməsi üçün köhnə kadrları yeniləri ilə əvəz etməsinə inanmıram. Çünki bu işi köhnələr də pis bacarmırdılar. Xüsusilə sabiq Daxili İşlər naziri Ramil Usubovun bu sahədə uzun illərə söykənən təcrübəsi var idi. DTX-nın sabiq rəisi də ondan geri qalmırdı. Hətta bu bacarığına görə “Milli qəhrəman” adına layiq görülmüşdü.\nMəncə, bu kadr dəyişikliyinin iki səbəbi var. Biri, yaşlanmış bir kadrı daha dinamik şəxslə əvəz etmək idi ki, bunu DİN-dəki dəyişikliyə şamil etmək olar. Digəri dövlətin təhlükəsizliyini daha peşəkar insanlara tapşırmaq idi. Xüsusilə indiki kritik zamanda DTX-da bu cür dəyişikliyə ehtiyac yaranmışdı. Bilirsiniz ki, Rusiya və ABŞ arasındakı geopolitik mübarizə artıq Cənubi Qafqaza qədər yaxınlaşıb. Cənubda isə ABŞ-İran gərginliyi getdikcə artır və rəsmi Tehran onu gözləyən hər hansı zərbəyə ABŞ-ın maraq dairəsində olan dövlətlərdə cavab verəcəyini gizlətmir. Azərbaycan da ABŞ-ın qlobal neft-qaz strategiyasının marşrutu üzərində yerləşir. TANAP, TAP, Cənubi Qaz Dəhlizi və Bakı-Ceyhan boru xətlərinin başladığı bu məkanın təhlükəsizliyi daha peşəkar adamlara tapşırılmalı idi. Məncə, DTX-dakı dəyişikliyin əsas sirri bu həqiqətdə axtarılmalıdır”.\n20:27 Ca iyun 2019 | Yeni Daxili İşlər naziri Vilayət Eyvazov KİMDİR? - Dosye\n12:12 Ca iyul 2019 | “ABŞERONU PULLULAR İŞĞAL EDİB, MİLLƏT HARA GETSİN?” – Sabir Rüstəmxanlıdan sərt açıqlama\n21:48 C iyul 2019 | Vilayət Eyvazov “Bandotdel”ə yeni rəis təyin etdi\n15:57 Ş iyul 2019 | İKİ ÖLKƏ PREZİDENTİNƏ EDİLƏN MÜRACİƏT HƏLƏLİK NƏTİCƏ VERMİR


23 Sentyabr 2019 12:35\nDünən Los-Ancelesdə, Microsoft Teatrında "Oskar" (kino sahəsində) "Qremmi" (musiqi sahəsində) və "Toni" (teatr sahəsində) mükafatlarının televiziya ekvivalenti hesab edilən, sayca 71-ci “Emmi 2019” televiziya mükafatlarının təntənəli təqdimetmə mərasimi keçirilib.\nPublika.az xəbər verir ki, mükafatlar elan olunmazdan əvvəl qırmızı xalıda poza verən ulduzlar təmtəraqlı libasları ilə göz qamaşdırıb.\nTədbirdə Piter Dinkleyc dördüncü dəfə “Ən yaxşı köməkçi aktyor” mükafatına layiq görülüb.\n“Ən yaxşı kişi aktyor” nominasiyasında isə “Pose” serialında oynayan aktyor Billi Porter qalib gəlib. Yeri gəlmişkən, o, bu mükafata layiq görülən ilk homoseksualdır.\n"Zibil" serialını da qalib hesab etmək olar, ekran işi bir gecədə dörd dəfə mükafat qazanıb. Serialın müəllifi və qismən baş qəhrəmanı Fibi Uoller-Bricə “Ən yaxşı komediya rolu” da daxil olmaqla bir neçə dəfə mükafat təqdim edilib.\nMərasimdə “Həvvanı öldürmək” serialında oynaya Jodi Komerin aktyorluq məharəti də mükafatsız ötüşməyib. Emilia Klark mükafatı Komerə itirməsinə baxmayaraq, “Taxta oyunları” serialı hələ də ilin ən yaxşı dram serialı statusunu qazanıb.\nSon aylarəm ən reytinqli serialı “Çernobıl” isə ən yaxşı mini serial, ən yaxşı ssenari və TV layihəsi üzrə mükafata layiq görülüb.


ADU-da Ərəb dili mərkəzinin fəaliyyətə başlaması ilə bağlı ilkin hazırlıqlara başlanılıb - AZƏRTAC\nAzərbaycan Dillər Universitetinin (ADU) rektoru akademik Kamal Abdulla Mərakeş Krallığının Azərbaycandakı səfiri Məhəmməd Adil Embarş ilə görüşüb.\nADU-dan AZƏRTAC-a bildirilib ki, Kamal Abdulla universitetin geniş beynəlxalq əlaqələri haqqında səfirə məlumat verib. Rektor qonağı universitetdə fəaliyyət göstərən “Səfir saatı” layihəsində iştirak etməyə dəvət edib: “Tələbələr təcrübəli diplomatlarla görüşməkdə, fikir mübadiləsi aparmaqda çox maraqlıdırlar. Artıq bir neçə ölkənin səfiri bu layihənin qonağı olub və çox müsbət təəssüratla ayrılıblar. Sizi böyük məmnuniyyətlə bu layihədə iştirak etməyə dəvət edirəm”.\nRektor Kamal Abdulla Ərəb dili mərkəzinin ADU-da fəaliyyətə başlaması ilə bağlı ilkin hazırlıqların başladığını diqqətə çatdırıb. O, Azərbaycan dili və mədəniyyəti mərkəzinin də Mərakeş universitetlərindən birində açılması təklifi ilə çıxış edib: “Bu mərkəzlər qarşılıqlı əməkdaşlığı daha da gücləndirəcək, geniş tələbə-müəllim mübadiləsinə, elmi əlaqələrə yol açacaq”.\nSəfir Məhəmməd Adil Embarş 44 günlük Vətən müharibəsində qazandığı tarixi Qələbə münasibətilə xalqımızı təbrik edib, iki ölkə arasında təhsil, mədəniyyət, elm və s. istiqamətlərdə mövcud olan əlaqələrdən danışıb, səslənən təklifləri yüksək dəyərləndirib: “Səfirlik vasitəsilə bütün mümkün imkanlar nəzərdən keçiriləcək, Mərakeşdəki universitetlərdən birində, o cümlədən Azərbaycan Dillər Universitetində dil və mədəniyyət mərkəzinin açılması ilə bağlı addımlar atılacaq. Biz bu təklifi yüksək qiymətləndiririk. Əlbəttə, iki ölkə arasında təhsil və elm istiqamətində əlaqələrin genişlənməsinə məhz bu şəkildə töhfə verməliyik. Biz də maraqlıyıq ki, universitetlər arasında müəllim-tələbə mübadiləsi həyata keçirilsin, birgə elmi əlaqələr quraq. Azərbaycanla Mərakeş arasında oxşar tərəflər çoxdur. Bunlardan biri də multikulturalizm istiqamətində aparılan işlərdir”.\nKamal Abdulla ərəb dilində çap olunan “Yarımçıq əlyazma” romanını qonağa hədiyyə edib.\nAZERTAG.AZ :ADU-da Ərəb dili mərkəzinin fəaliyyətə başlaması ilə bağlı ilkin hazırlıqlara başlanılıb


Azərbaycanın Suriyadakı ilk səfiri: “Suriya müftisi Nəsiminin qətlinə görə xalqımızdan üzr istədi” - MÜSAHİBƏ - modern.az\n24 Aprel 2019, 09:39 | MÜSAHİBƏ\nAzərbaycanın Suriyadakı ilk səfiri: “Suriya müftisi Nəsiminin qətlinə görə xalqımızdan üzr istədi” - MÜSAHİBƏ\nMahir Əliyev: “Nəsiminin məzarı yerləşən ərazidə Azərbaycanın Mədəniyyət Mərkəzi açılacaqdı” “Suriyanın xanım mədəniyyət naziri “təhlükə olarsa, Nəsiminin qəbrinin Azərbaycana köçürülməsini həyata keçirə bilərik” demişdi” Prezident İlham Əliyevin sərəncamı ilə görkəmli şair və mütəfəkkir, Azərbaycan dili və ədəbiyyatının inkişafında müstəsna xidmətləri olmuş İmadəddin Nəsiminin şərəfinə 2019-cu il “Nəsimi ili” elan olunub. Bu il dahi mütəfəkkirin 650 illik yubileyi qeyd olunacaq. Məlum olduğu kimi, Nəsiminin məzarı Suriyanın Hələb şəhərində yerləşir. Müharibə bölgəsi olan Hələb şəhərindəki məzarın taleyi Azərbaycanda da narahatlıq doğrur. Azərbaycanın hazırda Suriyada diplomatik korpusu fəaliyyət göstərmir. Amma 2008-2015-ci illərdə Suriyada səfirliyimiz vardı. O zaman Dəməşqdəki diplomatik missiyaya hazırda Azərbaycanın Birləşmiş Ərəb Əmirliklərindəki fövqəladə və səlahiyyətli səfiri Mahir Əliyev rəhbərlik edirdi. Modern.az saytının əməkdaşı səfir Mahir Əliyevlə “Nəsimi mövzu”sunda söhbətləşib. Onunla müsahibəni təqdim edirik. Mahir Əliyev 2008-2015-ci illərdə Azərbaycanın Suriya və Livandakı səfiri postunu tutub. 2015-ci ilin mayında Azərbaycanın Əlcəzairdəki fövqəladə və səlahiyyətli səfiri vəzifəsinə təyin edilib. 2019-cu ilin əvvəlindən ölkəmizin Birləşmiş Ərəb Əmirliklərindəki diplomatik korpusuna rəhbərlik edir.\n- Cənab səfir, 2019-cu il Azərbaycanda “Nəsimi ili” elan olduğundan belə qərara gəldik ki, söhbətimizi bu istiqamətdə aparaq. Bir qədər əvvələ qayıtmaq istərdik. Suriyanın sakit dönəmlərində adıçəkilən ölkədə ilk dəfə səfirliyimiz açıldı və siz səfir təyin olundunuz. Həmin günləri necə xatırlayırsınız?\n- 2008-ci ilin fevralında cənab prezident İlham Əliyevin sərəncamı ilə Suriyaya səfir təyin olundum. Hər bir dövlət başçısının səfir təyin etdiyi ölkə ilə bağlı tapşırıqlarının, tövsiyələrinin olması mütləqdir. Səfir göndərilən şəxsin həmin ölkədə hansı işləri görməsi, diplomatik əlaqələrdə nələrə diqqət etməsi çox önəmlidir. Bu formada cənab prezident gələcək səfirə tövsiyələr verir. Həmin vaxt cənab prezident İlham Əliyevlə söhbət edərkən ilk başladığı cümlə belə oldu: “Suriyada hər şeydən öncə dahi Nəsiminin qəbri var. Bunu sənə prezident kimi yox, Azərbaycan vətəndaşı kimi deyirəm. Çox arzu edərdim ki, Nəsiminin qəbri Azərbaycana gətirilsin. Birinci tapşırığım ondan ibarətdir ki, Nəsiminin qəbri ilə məşğul ol. Maraqlan, gör biz nə edə, hansı işləri görə bilərik”. Bu, çox ciddi tapşırıq idi.\n- Belə çıxır ki, Suriyada səfirlik açılmazdan öncə Nəsimi məsələsi cənab prezidentin nəzərində olub.\n- Əlbəttə. Prezident İlham Əliyevin söhbətə Nəsimi barədə başlaması böyük diqqət idi. Bu o deməkdir ki, səfirlik açılmazdan öncə də Nəsimi məsələsi cənab prezidentin nəzərində olub. İlk olaraq Azərbaycanın Suriyadakı səfirliyini də biz açdıq. 5-6 nəfərlik komanda ilə Suriyaya yollandıq.\n- Suriyaya yollanan nümayəndə heyətimizi Dəməşq hökuməti və prezident Bəşər Əsəd necə qarşılamışdı?\n- Təbii ki, çox normal və yüksək səviyyədə qarşılanma oldu. Elə ilk tanışlıq zamanı cənab prezident İlham Əliyevin tapşırığını yerinə yetirmək istədim. Prezident Bəşər Əsədə bildirdim ki, Nəsiminin Hələbdəki qəbrinin, məqbərəsinin hansı vəziyyətdə olduğunu öyrənmək üçün səfir kimi ora getmək istərdim. Bəşər Əsəd məsələyə dərhal reaksiya verdi. Administrasiya rəhbərinə tapşırıq verdi ki, mədəniyyət naziri və Hələbin qubernatoru ilə əlaqə saxlasın, Azərbaycan səfirinin bir-iki günə ora getməsi təmin olunsun. Nəsə problem yaranarsa, birbaşa administrasiya rəhbəri ilə əlaqə saxlamağımı məsləhət gördü. Görüş bitəndən sonra evə gəldim. 2 saatdan sonra Suriyanın mədəniyyət naziri mənə zəng etdi. “Xoş gəlmisiz, cənab səfir! Nə vaxt Nəsiminin qəbrini ziyarət etmək istəyirsizsə, biz hazırıq” söylədi. Sabah da olmasa, birisi gün getməyə hazır olduğumu bildirdim. Bir az keçdi. Axşam olardı. Hələbin qubernatorunun köməkçisi zəng etdi. Xəbərin necə ildırım sürəti ilə çatdırıldığını təsəvvür edin. Bu qədər diqqətdən sonra fikirləşdim ki, məsələni uzatmaq olmaz. Səhəri cənab prezident İlham Əliyevin köməkçiləri ilə danışıb məsələni izah etdim. Getmək istədiyimi söylədim. O zamanlar səfirliyin birinci katibi Elnur Məmmədzadə idi (Hazırda Xarici İşlər Nazirliyində şöbə müdiridir), çox savadlı və bacarıqlı diplomatdır. Onunla Hələbə getdik.\n- O zaman Nəsiminin qəbrini ziyarət edərkən hansı mənzərə ilə qarşılaşdınız?\n- Öncə Hələbin qubernatoru ilə görüşüb danışdıq. Daha sonra qubernatorun müavini, vitse-qubernator Məhəmməd Qudi ilə görüşdük. Vitse-qubernator sufi alim olmaqla yanaşı, Nəsimini də gözəl anlayan şəxs idi. Uzun sözün qısası, Nəsiminin qəbri olan yerə getdik. O yerlər bizim İçərişəhər kimi bir ərazidir. Ərazidə Hələb qalası da var. Bir versiya var ki, Nəsiminin dərisini soyandan sonra Hələb qalasından həmin yerə atıblar. Nəsiminin qəbri, məqbərəsi Hələb qalasına baxır. Təmirsiz və normal görkəmdə olan orta həcmdə türbədir. Türbənin içinə daxil olduq. Qubernatorun müavini Şeyx Məhəmməd Nəsimi adlı şəxsi çağırdı. O, İmadəddin Nəsiminin mənsub olduğu təriqətin ağsaqqalı, təkyənin qoruyucusu idi. Tanış olduq. İnsanlar da ora toplaşdı. Çünki Azərbaycan dövlətinin təyin etdiyi səfirin ora getməsi görünməmiş hadisə idi. Çoxlu şəkillər çəkdik. Çünki məsələləri ətraflı formada cənab prezident İlham Əliyevə məruzə edəcəkdik. Ərazi çox böyük idi. Sanki orta əsrlər dövrünə səyahət etmisən təsiri bağışlayırdı. Həmin ərazidə tarixilik hökm sürürdü. Azərbaycan dövlətinə layiq şəkildə Nəsiminin qəbrinin formaya salınmasını müzakirə etdik.\n- Bəs qəbrin yenidən bərpasının mümkünlüyü barədə hansı nəticə hasil olundu?\n- Qədim şəhər qoruğunun rəisi ilə danışdıq və o, orada daşı daş üstünə qoymaq ixtiyarlarının olmadığını bildirdi. “Bunun üçün mütləq YUNESKO ilə razılığa gəlinməlidir” dedi. Çünki qəbirin yerləşdiyi ərazi YUNESKO-nun maddi-mədəniyyət irsinə daxil edilib. Ərazi tarixi abidə kimi qorunur. Ancaq onların razılığı ilə bu məsələyə baxmaq olardı. Bu zaman biz təkliflərimizi bildirdik. Çəkdiyimiz şəkilləri Bakıya göndərdik. Biz şəkillərdə hər yeri ayrı-ayrılıqda dəqiqliyinə qədər təsvir etmişdik. Aradan bir müddət keçəndən sonra bir də Hələbə qayıtdım. Qubernatorun humanitar məsələlər üzrə müavini Məhəmməd Qudi ilə görüşərkən belə qərara gəldik ki, Hələbdə Suriya və Azərbaycan olmaqla müştərək Nəsimi elmi-bədii konfransı keçirək. Biz 2008-ci ilin iyununda Suriyaya getmişdik. Oktyabrda isə konfrans keçirildi. O zaman rəhmətlik akademik Bəkir Nəbiyev başda olmaqla bir qrup alim, Mədəniyyət Nazirliyindən və Arxitektura Komitəsindən nümayəndə heyəti Suriyaya gəldi. Konfransımız çox möhtəşəm keçdi. Yerli türkmanlar dediyimiz azərbaycanlılar da, Hələbin müftisi də konfransa qatıldı. Və bu ənənənin bünövrəsini qoyduq.\n- Sonrakı görüşlərdə qəbrin bərpası ilə bağlı sizə nə deyildi?\n- Yerli - suriyalı arxitektorlar məsələni öz aralarında müzakirə etdilər. Təxminən belə bir plan cızıldı. Məqbərəni dəyişdirmək olar, ancaq çox hündürə qaldırmaq olmaz. Çünki məqbərənin YUNESKO tərəfindən qəbul edilmiş ölçüləri var. Memarlıq abidələrini ortaya incəsənət əsərləri kimi çıxartmaq olmaz. Azərbaycan Mədəniyyət Nazirliyinin Aparat rəhbəri Fikrət Babayev administrativ qrupun rəhbəri idi. Bir az keçəndən sonra cənab prezidentin məsələ ilə bağlı sərəncam imzaladığı və qəbrin bərpası üçün maliyyə vəsaiti ayırdığı xəbəri verildi. Ardınca ikinci konfransı Azərbaycanda keçirtdik. Eyni formada Suriyadan rəsmi şəxslər, Suriya müftisi Azərbaycana gəldi. Konfrans Azərbaycanda keçiriləndə mən qatıla bilməmişdim. Mənə dedilər ki, müfti konfransda çox maraqlı çıxış edib. Müftinin dediyi o söz hələ də yadımdadır: “Nəsimi Suriya ərazisində öldürüldüyünə görə 500 ildən sonra Azərbaycan xalqından üzr istəyirəm. Nəsimini suriyalılar öldürməyib. Heç istəməzdim ki, Nəsiminin ölümündə suriyalılar günahkar hesab edilsin. Çünki suriyalılar günahkar olsaydı, 500 il ərzində onun qəbrini qoruyub saxlamazdılar. Nəsimini onun paxıllığını çəkənlər öldürüb”. Suriya müftisi ölkəsində Azərbaycanda şeyxülislam olduğu kimi böyük nüfuza malik din xadimidir. Nəsiminin ölümündən sonra hakimiyyət dəyişiklik nəticəsində idarətmənib başına ağıllı sultan gəlib və şairin basdırıldığı yerdə məqbərə, təkyə tikdirib.\n- Restavrasiyadan sonra növbəti dəfə Nəsiminin qəbrinə baş çəkdinizmi?\n- Hələ restavrasiya olmamışdı. Proyekt hazırlanırdı. Nəsiminin qəbrinin yenidən bərpası elə şairin öz taleyi kimi qəliz oldu. Səfir olduğum müddətdə tez-tez ora gedib baş çəkir, qubernatorla görüşürdüm. Orada turistlər üçün marşrutlar vardı. Hələb qalasını ziyarət edib Nəsiminin qəbrinə də baş çəkirdilər. Ancaq Suriya hökumətinin qərarına əsasən, həmin marşrut xətti dəyişdi. Turistlər marşrut xətti ilə Nəsiminin qəbrindən start götürüb sonra Hələb qalasına yol alırdılar. Bu, böyük bir iş idi. Ölkəyə səyahət edən turist Nəsimini ziyarət edib onu tanıyandan sonra qalaya tərəf gedirdi. Suriya dövləti turistlərdən gəlir də əldə edirdi. Bir məqamı da qeyd edim. Həmin ərazidə birmərtəbəli binalar, kafelər də vardı. Suriya hökuməti bizə dedi ki, “bu evlər, kafelər sökülür və bu ərazilər Azərbaycan hökumətinə bağışlanır. Bundan sonra bura siz cavabdehsiz”.\n- Eyni zamanda, Suriyada “Azərbaycan Mədəniyyət Mərkəzi”nin açılacağı da gözlənilirdi. Bu barədə nə deyə bilərsiiniz?\n- Belə bir məsələ vardı. 2009-cu ildə prezident Bəşər Əsəd Azərbaycana səfər etmişdi. Suriya prezidenti Bakıya səfər edərkən cənab prezident İlham Əliyevin belə bir təklifi oldu. Hələbdə “Azərbaycan Mədəniyyət Mərkəzi” açılsın. O Mədəniyyət Mərkəzi ki, Nəsiminin məqbərəsinə yaxın yerdə olacaqdı. O ərazidəki tikililər götürüləcək, məqbərənin ətrafındakı məscid yenidən bərpa olunacaq, məqbərənin həyəti abadlaşdırılacaqdı. Çünki binalar söküləndən sonra “Azərbaycanın Mədəniyyət Mərkəzi” açılacaqdı. Azərbaycanın üçrəngli bayrağı dalğalanacaqdı. Bildiyiniz kimi, Hələbdə güclü erməni diasporu da fəaliyyət göstərir. Məhz bu işlərin sonunda erməni diasporuna qarşı dura biləcək Azərbaycan bayrağı dalğalanacaqdı.\n- Qeyd etdiyiniz kimi, Suriya ermənilərin sıx yaşadığı ölkələrdən biridir. Azərbaycanın bu cür işlər həyata keçirməsinə necə reaksiya verirdilər?\n- Onlar bu işlərin həyata keçirilməsinə paxıllıq edirdilər. Onlar indi də aktivdirlər. O zamanlar başladığımız işlər həm də erməni təbliğatının qarşısını almaq və Azərbaycanı tanıtmaq üçün vacib məsələ idi. Nə isə... Bütün işlər görülür və proyektlər hazırlanırdı. Cənab prezident İlham Əliyev 2011-ci ilin 12 aprelində Suriyaya rəsmi səfər etməli idi. Rəsmi protokollar razılaşdırılmışdı. Təəssüf ki, həmin ilin fevralında Suriyada vəziyyət dəyişdi, ölkədə qarışıqlıq baş verdi, vətəndaş müharibəsi başladı. Martda bu hadisələrin miqyası daha da genişləndi və təhlükə yarandı. Ona görə də cənab prezidentin səfəri təxirə salındı.\n- Cənab səfir, bir məsələyə də aydınlıq gətirmənizi istərdik. Nəsiminin qohumlarının olduğunu insanlar qəbul edə bilmir. “650 ildən sonra qohum qala bilərmi? deyə kinayə edirlər. Siz bu barədə nə deyə bilərsiniz?\n- Təbii ki, “Nəsiminin qohumları” dediyiniz müasir insanların qanında Nəsimiyə aid nəsə qalmayıb. Ancaq onun dahiliyini dərk edirlər. Ona görə də məqbərəni daha yaxşı mühafizə edirlər. 2012-ci ildə Suriyadan Livana səfir təyin oldum. Bu müddət ərzində ayda bir dəfə Hələbin qubernatoru və rəhmətlik təkyə ağsaqqalı Şeyx Məhəmməd Nəsimi ilə danışırdım. Şeyx Məhəmməd Nəsimi Bəşşar Nəsiminin böyük qardaşıdır. Onların vasitəsilə məqbərənin durumunu xəbər alırdım. Onlar mənə deyirdilər ki, İŞİD terror qruplaşması heç bir qəbri tanımaq fikrində deyil. Bu məsələlərdə çox aqressiv idilər. Suriyanın hər yerində müharibə gedirdi. Hazırda məqbərənin bərpası işləri dayandırılıb. Suriyanın daha yaxşı günlərinin gəlməsini gözləyirik. 2018-ci ilin sonlarında Azərbaycanda “Nəsimi festivalı” keçirildi. Festivaldan öncə Nəsiminin qohumları ilə əlaqə saxlamaq mənə tapşırılmışdı. Çünki onları çoxdan tanıyıram və əlaqələrim də sıxdır. Festivalın keçirilməsi böyük hadisə idi. Nəsiminin nəslinin davamçılarından da kimlərinsə iştirak etməsi böyük əhəmiyyət kəsb edirdi. Biz bu görüşü təşkil etdik. Şeyx Məhəmməd Nəsimi və anası Bakıya gəldi. Məhəmməd Nəsiminin anası elə Bakıda dünyasını dəyişdi. Onu da deyim ki, Azərbaycan hökuməti onun bütün dəfn xərclərini qarşıladı. Bu səfər Heydər Əliyev Fondunun vitse-prezidenti Leyla Əliyevanın təşəbbüsü ilə həyata keçirilmişdi. Hətta Şeyx Məhəmmədə anasının Şamaxıdakı Şeyx Xəndan qəbiristanlığında dəfn edilməsi təklif olundu. Aydın məsələdir ki, onlar buna razı olmazdı. Şeyx Məhəmməd Nəsimi belə bir cümlə işlətdi: “Mən öləndə gətirib burada dəfn edərsiniz”. 2019-cu ilin yanvarında mənə Şeyx Məhəmməd Nəsiminin telefonundan zəng gəldi. Açanda bacısının səsini eşitdim. Ağlaya-ağlaya “Şeyx Məhəmməd Nəsimi rəhmətə gedib” dedi. Sonra Bəşşar Nəsimi mənə zəng etdi. “Artıq ailə yığılıb və Nəsiminin məqbərəsinə mənim nəzarət etməyim rəsmiləşdirilib” dedi. Təkyənin hazırkı qoruyucusu Bəşşar Nəsimidir.\n1973-cü ildə Nəsiminin 4 günlük yubileyi keçiriləndə YUNESKO tərəfindən təşəbbüskar mərhum ümumilli lider Heydər Əliyev olub. SSRİ zamanında bunu etmək çox çətin idi. Azərbaycan müstəqil dövlət deyildi ki, sərbəst formada YUNESKO-ya çıxa bilsin. O zaman Nəsimiyə heykəl qoyuldu. Tale elə gətirdi ki, Hələbdə Nəsiminin adına küçə verildi. Bu işləri SSRİ zamanında ancaq dahi Heydər Əliyev edə bilərdi.\n- Cənab səfir, Nəsiminin qəbrinin Azərbaycana köçürülməsi barədə bir çox fikirlər səsləndirilib. Alimlər, din xadimləri bunun qeyri-mümkün olduğunu düşünür. Siz necə fikirləşirsiniz?\n- Nəsiminin qəbrinin Azərbaycana köçürülməsi çox həssas məsələdir. Bu barədə konkret nəsə söyləyə bilmərəm. Bir haşiyə çıxım. “Ərəb baharı” adlandırılan hadisələr başlayanda Suriyanın xanım mədəniyyət naziri ilə görüşdüm. O, belə bir cümlə işlətdi. “Məqbərə dövlətin nəzarətindədir. Əgər nəsə təhlükə olarsa, Nəsiminin qəbrinin Azərbaycana köçürülməsini həyata keçirə bilərik. Çünki qəbrin mühafizəsi bizim üçün də çox önəmlidir”.\n- “Ərəb baharı” başlayana qədər Suriyada azərbaycanlılar da yaşayırdı. Onların aqibəti necə oldu?\n- Suriyada iki kateqoriyalı azərbaycanlılar vardı. Türkman deyilən yerli kökənli azərbaycanlılar - yəni Atabəylər dövlətindən qabaq Kərkükdən gələnlər. Onlar Azərbaycandan gəldiklərini deyirlər. Hamısı öz dillərində danışırlar. Azərbaycan dilinin ağır ləhcəsində danışsalar da, başadüşüləndir. Onların mahnılarına, bayatılarına, şeirlərinə qulaq asanda Azərbaycan dilindən fərqlənmədiyinin şahidi olursan. İkinci kateqoriyaya daxil olan azərbaycanlıların sayı isə az idi. Mədəniyyət sahəsində çalışanlar, suriyalı ilə ailə qurmuş qadınlarımız və s. Konsul uçotunda olub Azərbaycan vətəndaşı kimi orada yaşayan 100-dən artıq adam var idi. Aralarında tələbələr də vardı.\n- “Ərəb baharı” başlamazdan öncə Suriyaya oxumağa gedən tələbələrin əsasən dini təhsil aldıqları deyilirdi. Bu doğrudurmu?\n- Tələbələr də iki kateqoriyaya bölünmüşdü. Suriyada qeyri-ərəblər üçün ərəb dili institutu vardı. Orada azərbaycanlı tələbələr oxuyurdu. Hamısı ağıllı gənclər idi. Digərləri isə özəl xətlərlə gedib dini təhsil alırdılar. Onların dövlətə aidiyyatı yox idi. Buna baxmayaraq müharibə başlayanda bütün azərbaycanlıları oradan çıxartdıq. Müharibə başlayanda bir qadının itməsi ilə bağlı mənə zəng gəldi. Vəziyyət elə həddə idi ki, Suriyaya daxil olmaq qeyri-mümkün idi. Cənab prezidentin göstərişi belə idi ki, Suriyada bir nəfər də olsun Azərbaycan vətəndaşı qalmamalıdır. Suriya ərazisində qalan qadının nə adı, nə də soyadı bəlli idi. Qadın insult olmuşdu. Uzun axtarışlardan sonra o, xarabalıqların içərisində yatmış vəziyyətdə tapılmışdı. Sonra həmin qadını xəstəxanaya yerləşdirdik. Sağalandan sonra Azərbaycana qayıtmasını təmin etdik.


“Müəyyən qədər” maliyyə sabitliyi – Azlogos\nAzərbaycan maraqlı ölkədir. Bu günlərdə daha iki bankın bağlanması ilə bağlı mətbuat konfransında Mərkəzi Bankın sədri Elman Rüstəmov çıxışını “ölkədə makroiqtisadi sabitlik, maliyyə sabitliyi və maliyyə inkişafı” sözləri ilə başladı. Maraqlıdır, sabitlik adətən 2 həftə ərzində 4 bankın bağlanmasınamı gətirib çıxardır? Ümumiyyətlə, sabitlik olan zaman banklar öz hesabatlarında yalan məlumatmı yayır? Və sabitlik dövründə MB sədri “bu gün həlledici dərəcədə bankların hesabatlarına, çap olunan hesabatlarına inanmaq olar” ifadəsinimi işlədir?\nAzərbaycan dilinin izahlı lüğətinə görə sabitlik “sabit şeyin hal və vəziyyəti; daimilik, dəyişməzlik” deməkdir. İqtisadiyyatda buna yaxın termin staqnasiyadır. Staqnasiya məhz iqtisadi proseslərdə dəyişməzliyi xarakterizə edir. Başqa sözlə bu dövrdə iqtisadiyyatda nə artım, nə də azalma müşahidə olunmur (lap Azərbaycan iqtisadiyyatı kimi, amma bu bir qədər başqa mövzudur). Bu zaman heç bir şey baş vermir. Bu isə iqtisadi proseslər üçün çox mənfi vəziyyətdir. Yəni nəsə baş versəydi, misal üçün, azalsaydı, vəziyyət bir qədər başadüşülən olacaq idi. Heç bir şey baş verməyəndə, deməli bütün proseslər dayanıb. Ona görə adətən staqnasiya böhranın ən pis dövrüdür.\nYaxşı bəs, bizdə sabitlik deyəndə staqnasiyanı nəzərdə tuturlar? Fikrimcə yox. Misal üçün, Elman Rüstəmov valyuta sabitliyini və maliyyə sabitliyini səhv salır. Yəni valyutanın dəyişməz qalması, əlbəttə ki, ölkədə iqtisadi proseslər üçün müsbət haldır. Düzdür, Azərbaycanda valyutanın məzənnəsi bazardan asılı deyil, E. Rüstəmovun başçılıq etdiyi Mərkəzi Bankdan asılıdır. Yəni onun sabit olmaması üçün bircə qərar lazımdır.\nMurray Rothbard, İqtisadiyyat və Siyasət fəlsəfəçisi, ABŞ\nMaliyyə sabitliyi isə bir qədər geniş məfhumdur. Məntiqi olaraq iqtisadi proseslərə sabitlik anlayışının tətbiqi mənasızdır. Amma son əsr ərzində iqtisadi leksikon daim dəyişir. İndiki vəziyyətdə onun əsas məqsədi insanları qorxutmamaq və prosesləri həddindən artıq çətin izah etmək, ya da əksinə lazımsız anlayışları məişət səviyyəsinə salmaqdır. Eyni zamanda müxtəlif anlayışların tətbiqi iqtisadçılar ilə yox, əsasən jurnalist və publisistlərin fəaliyyəti ilə bağlıdır. Müasir libertarianlığın atalarından hesab olunan M. Rotbard əsərlərin birində “böhran” sözünün istifadəsinə dair maraqlı fikir irəli sürüb. Onun sözlərinə görə qabaqlar biz “böhran” sözündən istifadə edirdik. Onun bir hissəsi də “depressiya” idi. Amma bu söz insanlara yad gəlirdi, onlar qorxmağa başlayırdılar. Müəyyən müddətdən sonra “böhran” “resessiya” sözü ilə əvəzləndi. Bir müddət sonra bu söz də insanlar üçün mənfi emosiyalar yaradırdı. Ona görə artıq “azalma”, “yavaşlama” və s. tipli sözlərdən istifadə etməyə başladılar. Əslinə qalsa bir çox iqtisadi anlayışların da formalaşması belə gedir. İqtisadçı üçün vəziyyətin “azalma”, “yavaşlama” ya da “depressiya” adlandırılmasında elə də ciddi fərq yoxdur, çünki proses eynidir. Amma hər hansı prosesi cəmiyyətə təqdim etmək üçün müvafiq sözü ya kəskinləşdirmək, ya da yumşaltmaq (təqdim edənin mövqeyindən asılı olaraq) lazımdır.\nMəhz belə proseslərin nəticəsində iqtisadiyyata sabitlik anlayışı da daxil oldu. Maliyyə sabitliyi də bu məfhumun bir hissəsinə çevrildi. Əvvəllər maliyyə böhranları olmayan dövrləri maliyyə sabitliyi dövrü adlandırırdılar. Monetar siyasət dəyişəndən maliyyə böhranlarının sayı da azalmağa başladı (ya da bir qədər başqa formada özünü təcəssüm etdirdi). Ona görə maliyyə sabitliyi anlayışı dəyişdi. Qısa olaraq bu anlayışın üç əsas meyarını müəyyən etmək olar. Məhz bu 3 meyar üzrə Azərbaycanda da maliyyə sabitliyinin olub-olmamasını hesablamaq mümkündür.\nİlk əvvəl, maliyyə sabitliyi üçün maliyyə sistemi öz funksiyalarını fasiləsiz və effektiv olaraq yerinə yetirməlidir. Azərbaycanda bu, varmı? Təəssüflər olsun ki, yoxdur. Karantin dövrü ilə əlaqədar bankların iş vaxtı azaldılıb. Eyni zamanda sosial yardım, işsizlik üzrə ödəmələr və bundan əvvəlki dövrdə valyuta alınması üçün müraciətlər nəticəsində maliyyə sisteminin vəziyyəti çətinləşmişdi. Hətta E. Rüstəmovun sözlərinə görə bir çox banklar özlərinin birbaşa funksiyalarını yerinə yetirə bilmirdilər. Başqa tərəfdən maliyyə sisteminin əsas funksiyası gəlirlərin bölüşdürülməsidir. Bu gəlirlər də məhz kredit sistemi vasitəsilə bölüşdürülür. Bölüşdürmə deyəndə isə kiminsə yığımlarının başqası üçün sərmayəyə çevrilməsi nəzərdə tutulur. Azərbaycanda isə bu cəhətdən vəziyyət çox da yaxşı deyil.\nMərkəzi Bankın məlumatına görə birbaşa ev təsərrüfatlarına verilmiş kreditlərin həcmi 6,9 milyard manat təşkil edir. Bu isə ümumi kreditlərin 44,5%-dir. Onların arasında əsas payı, əlbəttə ki, istehlak kreditləri təşkil edir – 6,2 milyard manat (və ya 40%). Qalan kreditlər arasında istehlak məqsədli kreditlərin həcmi də yüksəkdir. Misal üçün, Atabank nümunəsində öyrənmişik ki, ən azı 200 milyon manata kimi “sahibkarlara” verilmiş kreditlər, reallıqda isə heç kimə verilməyib və mənimsənilib. Eyni məsələ ölkənin ən iri bankı olan Beynəlxalq Bank ilə də bağlıdır. Yəni reallıqda verilmiş kreditlərin böyük hissəsi heç də sərmayəyə çevrilmir. Kredit vasitəsilə alınan məhsulların böyük hissəsinin idxal olunmuş olduğunu nəzərə alsaq, bu, heç dolayı yol ilə də iqtisadiyyata yatırıma çevrilmir. Yeri gəlmişkən, bu barədə Nazirlər Kabinetində, prezidentin yanında iqtisadi müşavirədə də dəfələrlə qeyd olunub.\nİkinci meyar, şoklara qarşı davamlılıqdır. Azərbaycan maliyyə sisteminin əsas şoku neft qiymətidir. Neft qiyməti düşən kimi iqtisadiyyatımız problemlər ilə üzləşir. Bu, 2015-ci ildə baş vermişdi, bu 2020-ci ildə də baş verib. İnsanlar valyuta üçün banklara axışdılar, Mərkəzi Bank da vaxtından əvvəl Dövlət Neft Fondunun ehtiyatlarının satılmasından başqa variant tapmadı. Eyni zamanda bir insana verilən valyuta həcmi məhdudlaşdırıldı və müxtəlif bürokratik əngəllər törədilməyə başlandı. Yəni hər bir halda problemlər ilə üzləşdi. Sonuncu problemdən bank sistemini yalnız pandemiya xilas edə bildi. Yəni şoklara qarşı da davamlı deyil.\nÜçüncü meyar isə, maliyyə sisteminin digər sahələrə müsbət təsiri ilə bağlıdır. Əgər bu varsa, o zaman maliyyə sabitliyinin təminatına dair nəsə fikirlər irəli sürmək olar. Mərkəzi Bank sədrinin “Banklardakı iş adamlarının pullarına gəlincə… çox təəssüf ki, onlar sığortalanmayıblar. Burada ancaq qanunun tələbləri işə düşür. Yenə də təəssüflə deyirəm ki, hesablarını hansı bankda açmaları və hansı bankda xidmət olunmaları iş adamlarının öz seçimdir”sözləri isə heç də digər sahələrə yaxşı təsir etmir.\nEyni zamanda valyuta ilə bağlı əngəllər də adətən idxaldan asılı olan iqtisadiyyata müsbət təsir bağışlamır. Ümumiyyətlə 4 bankın bağlandığı dövrdə maliyyə sisteminin müsbət təsiri barədə danışmaq çətindir. Nəzərə alsaq ki, E. Rüstəmovun özü çıxışı zamanı xəbər verib ki, “İlkin olaraq bankların kapitallarının qiymətləndirilməsi prosesi həyata keçirilmişdir. Əgər bu qiymətləndirmə olmasaydı 4 bankın siyahısı daha böyük ola bilərdi”. Yəni digər banklara da inam yoxdur.\nBaşqa sözlə “makroiqtisadi” və “maliyyə” sabitliyi sözləri ilə başlayan çıxışda E. Rüstəmovun özü faktiki olaraq ölkədə maliyyə sabitliyinin olmamasını sübut etdi. Ümumiyyətlə son aylar ərzində onun çıxışlarından bəlli olur ki, ölkədə maliyyə sistemi ya pis vəziyyətdədir (“siyahısı daha böyük olardı”, “hesabatlarını təhrif edirlər” və s.), ya da risklər ilə bacara bilmir. Yəni real vəziyyəti E. Rüstəmovun ifadələrinə müraciət edərək “müəyyən qədər maliyyə sabitliyi” adlandıra bilərik. Müəyyən qədər nə qədərdir? Bunu artıq heç kim bilmir…


51 yaşın fikirləri-Faiq Hüsiyev » www.GUNAZ.az\nTarix:8-11-2021, 08:24 Oxunub:2 358\n- Bilirsiniz, məncə etiraf etmək lazımdır ki, artıq dördüncü hakimiyyət yoxdur. Özümüzü aldatmayaq. Bu ad altında ancaq xidməti personal fəaliyyət göstərir. Digər tərəfdən, fikir verirsinizsə bədii zövqün, ictimai dəyərlərin və informasiya mühitinin formalaşdırılmasında ənənəvi medianın əvvəlki rolu qalmayıb. İndi insanlar sosial şəbəkə tərbiyəsinin daşıyıcılarına çevrilib. Yəqin ki,dördüncü sənaye inqilabının uşaqları bu cür tərbiyənin daşıyıcıları olmalı idilər və oldulr. Baxın, əvvəllər ayıb sayılan hər hansı bir hərəkət və ya yaşam tərzi indi həyat normasına çevrilib. Klassik dəyərlərin daşıyıcıları üçün bu cür münasibətlər sistemində yaşamaq çox çətindir. Bu yaxınlarda bir ağsaqqal qohumumdan məsləhət almaq üçün dedim ki, "sən dünya görmüş adamsan...” ,sözümü kəsib cavab verdi kı, "Yox, mən belə dünyanı görməmişdim. Mənim gördüyüm dünya başqa idi”...Elə bil ki,həyatın dadı qaçıb!\n-İndiki dövrün devizi çeviklik və uyğunlaşmaq bacarığıdır! Amma gərək öz sifətini də itirməyəsən. Bizim yaxşı jurnalistlərimiz çoxdur. Novatorları da var. Cəmiyyətə , yeri gələndə hər bir fərdə gərəkli olmaq lazımdır. Hər birimizin əmək fəaliyyətinin cəmiyyət üçün əhəmiyyəti insanlara verə biləcəyimiz xeyirlə ölçülür. Təəssüf ki, indi ümumilikdə KİV-in təsir qüvvəsi itib. Hər hansı bir tənqidi materiala isə "İt hürər karvan keçər” prinsipi ilə yanaşırlar.\n-Başqa bir el məsəlimiz də var. "Dəyirman öz işindədir, çaq-çuq baş ağrıdır”.\n-Bəli mən 50 illik yubileyimi də cəbhədə əsgər və zabitlərimizlə qeyd etmişdim. Allah onları qorusun! Allah şəhidlərimizə rəhmət eləsin! Onların qanı bahasına biz bu torpaqda qürurla gəzirik. Mən "sağ əlin verdiyini sol əl bilməməlidir” deyiminin tərəfdarıyam. O, feysbukdakı paylaşımları ona görə edirəm ki, kimin imkanı çatırsa onlar da bu səpkili xeyriyyə aksiyalarına qoşulsunlar. Belə dəstək aksiyaları mütəmadi xarakter alsın. Düzdür dövlətimiz şəhid və qazi ailələrini qayğı ilə əhatə edir. Amma biz vətəndaşlar da əməllərimizlə göstərməliyik ki, şəhid və qazi ailələri unudulmur. Bu həm də şüurlu vətəndaş mövqeyi və milli birliyimizin göstəricisidir. Mən belə düşünürəm.


21 sentyabr, 2020 [15:39]\n"Ermənistan Yaxın Şərqdəki terrorçu qrupları Azərbaycanın işğal altındakı ərazilərində yerləşdirir. Həmin terrorçu qruplar hərbi hazırlıq və diversiya əməliyyatları üzrə ixtisaslaşmış döyüşçülərdən ibarətdir”.\nMisirin nüfuzlu “Qahirə24” agentliyi və Rusiyanın gazeta.ru informasiya portalı Paşinyan hökumətinin terrorçularla işbirliyi və terrorçu dövlət olan Ermənistanın Qafqazı Yaxın Şərq kimi “barıt çəlləyi”nə çevirmək planlarından yazıb.\nƏvvəlcə Misirin Qahirə24.com saytında dərc olunan sensasiya sayıla biləcək məlumatdan başlayaq. “Uğursuz hökumətlər terrorçu ünsürlərdən yararlanmağa çalışır” başlıqlı məqalədə Ermənistanın bu ilin iyul ayında Azərbaycanın dövlət sərhədində törətdiyi təxribatdan sonra Yaxın Şərqdəki PKK terrorçularının öz ordu sıralarına inteqrasiya edilməsi əməliyyatlarından söhbət açılır. Bildirilir ki, PKK terror təşkilatı və onun Suriyadakı qolu olan PYD-nin döyüşçüləri Ermənistana, oradan da işğal altındakı Dağlıq Qarabağa yerləşdirilib. İraq və Suriyadan həmin terrorçuların daşınmasında İrandan tranzit ölkə kimi istifadə olunduğu qeyd olunub.\nMisir informasiya resursunun əldə etdiyi məlumata görə, iyul ayında Ermənistana göndərilmiş 25 nəfərlik terrorçu qrup Türkiyədən İraqa keçərək PKK-nın Kandildəki düşərgəsində toplaşıb. İranın Urmiya şəhərində yerləşən “Qüds İslam İnqilabı Keşikçiləri Korpusunun” “Həmzə” mənzil qərargahında bir neçə gün qaldıqdan sonra 25 nəfərlik terrorçu qrup Ermənistana keçib.\nMəqalədə 25 nəfərlik qrupdan əlavə, daha iki terrorçu qrupun Ermənistana göndərilmək üzrə olduğu qeyd olunub. Yeni mövqelər tutmaq üçün “zərbə qrupu” rolunu oynayacaq 250 nəfər PKK terrorçusunun Ermənistana keçmək üçün hazırda İranda gözlədikləri, əlavə 25 nəfərlik qrupun isə İraqın Ərbil şəhərinin cənubunda yerləşən Maxmur hərbi bazasına yerləşdirildiyi, daha sonra isə “Hizbullah” təşkilatının İraq qolu olan “Hərəkat əl-Nücab”ın mənzil qərargahına köçürüldüyü, oradan isə İranın Kirmanşah vilayəti və İlam şəhərlərinə gətirildiyi bildirilib.\nMəlumatlarda işğalçı ölkəyə yerləşdirilən qrupların hücumlar təşkil etməkdə ixtisaslaşmış döyüşçülərdən ibarət olmasının göstərilməsi, Ermənistan ordusunun diversiya və terror üsulları ilə Azərbaycana qarşı yeni hücum planlarının olduğuna işarə vurulur.\nYazıda digər maraqlı məqam isə Ermənistanın PKK terrorçularına onlar tərəfində döyüşməyi müqabilində pilotsuz uçuş aparatlarından müdafiə üçün Rusiya istehsalı raket komplekslərinin verməsi haqqında məlumatın əks olunmasıdır. Saytın yazdığına görə, Ermənistandan Rusiya istehsalı raket kompleksinin PKK-ya göndərilməsi üçün terrorçu təşkilatın Kandildəki komandiri Cəmil Bayik vəzifələndirilib.\nGələk məlum məsələ ilə bağlı Rusiyanın gazeta.ru saytının yazdığı məqaləyə... “Ermənistanın Yaxın Şərqdə fəallığı: Rusiyanı necə təhdid edir” başlıqlı yazıda müəllif Nikolay Korsakov işğalçı ölkənin xarici işlər nazirinin Yaxın Şərq turnesi fonunda İrəvanın bu regionda fəallaşması Moskva üçün hansı risklər yaradır sualına cavab axtarmağa çalışıb. Ermənistanın bu istiqamətdə xarici siyasət fəallığını Türkiyə faktoru ilə əlaqələndirən müəllif PKK silahlılarının Qarabağa daşınmağa başlaması barədə məlumatlara diqqət çəkib.\nMəqalədə qeyd edilir ki, bu cür fəallıqla Ermənistan nəticələri ağlasığmaz olan təhlükəli regional prosesləri başlatmaqla risk edir. Ermənistan Azərbaycanla danışıqlar prosesini o cümlədən daxili siyasi maraqlarına görə pozaraq və yeni hərbi əməliyyatlar riski ilə üzləşərək indi Suriya və İraqdan gətirilən terrorçuları istifadə etmək, nəticədə mümkün döyüş əməliyyatlarında öz ordusunun şəxsi heyət itkilərini azaltmaq məqsədi güdür. Bu əməliyyatın Ermənistan Müdafiə Nazirliyi səviyyəsində aparıldığını vurğulayan rusiyalı müəllif, rəsmi İrəvanın bu günlərdə ölkədə “xalq özünümüdafiə dəstələrinin” yaradıldığını elan etməsinə istinad edib. Bildirib ki, “xalq özünümüdafiə dəstələri” xaricdən muzdluların cəlb edilməsi və döyüş əməliyyatlarında istifadə olunması üçün əla pərdələyici vasitədir.\nMüəllif vurğulayıb ki, beynəlxalq ictimaiyyətin diqqətini öz fəaliyyətindən yayındırmaq üçün Ermənistan nazirlər və Qarabağ erməniləri səviyyəsində Azərbaycana hansısa terrorçuların, hətta İŞİD üzvlərinin gətirildiyi barədə məlumatları ictimai məkanda dövriyyəyə buraxmağa çalışır. Hansı ki, bu, hələ 2016-cı ilin aprel müharibəsində sınaqdan keçirilmiş olduqca zəif “feyk”dir.\nBununla da rusiyalı müəllif Tovuzdakı sərhəd insidentindən sonra yerli mediada Türkiyənin guya Azərbaycana silahlı muzdlular və terrorçular göndərməsi ilə bağlı tirajlanan məlumatların erməni təbliğatı və “feyk” xəbər olduğunu təsdiqləmiş olub.\nN. Korsakov PKK qüvvələrini regiona yerləşdirən İrəvanın Dağlıq Qarabağ ətrafındakı münaqişəni beynəlmiləlləşdirməyə çalışdığını da yazıb. Onun sözlərinə görə, Rusiyanın “burnunun ucuna”, Cənubi Qafqaza Yaxın Şərqdən hərbiləşdirilmiş qruplaşmaların muzdlularını cəlb etmək, Rusiyaya yaxın regionda xarici qüvvələr tərəfindən idarə edilən elementlərin də iştirakı ilə artan hərbiləşmə açıq-aşkar Kremlin maraqlarına ziddir.\n2015-ci ildən Rusiya terrorçularla uzaq cəbhədə mübarizə aparmaq, onların sərhədlərinə yaxınlaşmasına imkan verməmək üçün öz qüvvələrini Suriyaya göndərib. Bu gün isə İrəvan bunun tam əksi olaraq Yaxın Şərqdən terrorçu elementləri Rusiyanın sərhədləri yaxınlığına idxal edir.(apa)\n››› Dmanisidə son vəziyyət: “Polis qarşısını ala bilmir, şəhərə giriş-çıxış bağlanıb”\n››› “Svanların Dmanisidə azərbaycanlılara hücumu təxribatdır”\n››› “Dərman yazıb resepti dolduran həkimlərə inanmayın”\n››› Rusiya Yerevanı məyus etdi: Türkiyə Ermənistanı yumşaq güclə dəyişəcək\n››› Rusiya Prezidenti Azərbaycanın mədəniyyət xadimlərini mükafatlandırıb\n››› Qanunsuz qrupların Qarabağdan çıxması, dəhlizin açılması - Zəngəzurda daha nələr müzakirə olunur...\n››› Ermənistanda sakinlər Gümrü-Yerevan avtomobil yolunu bağlayıb\nGömrük Akademiyası və Baş Prokurorluğun Elm-Tədris Mərkəzi birgə təlimlərə başladı\n17 may, 2021 [20:56]\nAzərbaycanın bu il ixrac etdiyi təbii qazın həcmi açıqlanıb\n17 may, 2021 [20:30]\nBMT Baş Assambleyası İsrail-Fələstin üçün toplanır\n17 may, 2021 [19:59]\nBakı Baş Gömrük İdarəsində əməliyyat keçirilib, saxlanılanlar var\n17 may, 2021 [19:54]\nDmanisidə son vəziyyət: “Polis qarşısını ala bilmir, şəhərə giriş-çıxış bağlanıb”\n17 may, 2021 [19:30]\nDünyada iki həftədir koronavirusa yoluxma azalır\n17 may, 2021 [19:13]\nAzərbaycanın kənd təsərrüfatı sektorunun rəqabətcilliyi araşdırıldı\n17 may, 2021 [18:52]\nBNA: Müntəzəm və ekspress xətlər üzrə avtobusların hərəkətində gecikmələr var\n17 may, 2021 [18:38]\nOn yaşlı Nərmini öldürməkdə təqsirləndirilən İlkin Süleymanovun cinayət işi üzrə məhkəmə başlayıb\n17 may, 2021 [18:25]\n17 may, 2021 [18:20]\n17 may, 2021 [18:03]\nAğ Ev İsrailə 735 milyon dollar dəyərində silah satışını təsdiqləyib\n17 may, 2021 [17:45]\nİran XİN: Şərtlərimiz qəbul edilənədək nüvə razılaşmasına dair əlavə heç bir sənəd imzalana bilməz


Şehid ailelerine şad xeber – Video - Azadliq Xeber\nŞehid ailelerine şad xeber – Video\nANS TV-nin məlumatına görə, Əmək və Əhalinin Sosial Müdafiəsi Naziriyinin əməkdaşı Çingiz Əliyev bildirib iki, bu cür ailələrə əvvəllər mənzillər ayrı-ayrı tikilib verilirdi. Amma indi adi insanların da yaşadığı mənzillərdə şəhid ailələrinə evlərin verilməsi nəzərdə tutulur. Buna görə artıq respublikanın 5 şəhərində – Bakı, Sumqayıt, Mingəçevir, Xırdalan və Gəncə şəhərlərində fərdi evlərin və binalarda mənzillərin verilməsi nəzərdə tutulur.\nNazirlikdən onu da bildirdilər ki, hazırda respublikanın 53 rayonunda Qarabağ müharibəsi əlilləri və şəhid ailələri üçün hər biri 2 və 3 otaqlı mənzillərdən ibarət 353 ədəd fərdi ev inşa olunur. Cari ilin iyul ayının sonunadək sözügedən ailələrin istifadəsinə veriləcək.


Qubadlı ictimaiyyəti şəhidləri anıb\n28 Sentyabr 2021 16:30\nQubadlı rayonu İcra Hakimiyyəti 27 Sentyabr Vətən Müharibəsi şəhidlərinin Anım gününə həsr olunmuş silsilə tədbirlər keçirir. Rayon ictimaiyyətinin nümayəndələrinin iştirakı ilə Bakı şəhərində yerləşən Şəhidlər Xiyabanında, eləcə də Sumqayıt şəhər Şəhidlər Xiyabanında və Abşeron rayonu St.Sumqayıt ərazisində Vətən müharibəsi şəhidlərinin anım mərasimləri baş tutub. Tədbirdə Qubadlı rayon İcra Hakimiyyətinin başçısı Malik İsaqov, rayonun hüquq-mühafizə orqanlarının əməkdaşları, o cümlədən şəhidlərin yaxınları da iştirak ediblər.\nTədbir iştirakçıları əvvəlcə Bakı şəhərində yerləşən 2-ci Fəxri Xiyabanı ziyarət ediblər. Azərbaycanın ərazi bütövlüyü uğrunda canından keçmiş Vətən oğullarının xatirəsi bir dəqiqəlik sükutla yad olunub, məzarları üzərinə gül dəstələri qoyulub. Çıxış edən Qubadlı rayon İcra Hakimiyyətinin başçısı Malik İsaqov vurğulayıb ki, 44 günlük Vətən müharibəsi 30 illik həsrətə son qoyaraq xalqımızın öz doğma yurd-yuvalarına qovuşmasını təmin edib. Qubadlı sakinlərinin hər zaman Prezident İlham Əliyevə inandığını deyən M.İsaqov bildirib ki, bu gün Qubadlı və digər rayonlarımız Ali Baş Komandan İlham Əliyevin rəhbərliyi ilə Ordumuzun apardığı mübarizə sayəsində öz azadlığına qovuşub. İcra Hakimiyyəti başçısı Vətən müharibəsində qəhrəmancasına döyüşmüş, Azərbaycan Bayrağını işğaldan azad edilən torpaqlarımızda dalğalandırmış, ölkəmizin ərazi bütövlüyü yolunda canlarını fəda etmiş əsgər və zabitlərimizin əziz xatirəsinin daim yaddaşlarda yaşayacağını deyib. Çıxış edən digər natiqlər də şəhidlərin xatirəsini yad ediblər, onların qəhrəmanlıqları haqda fikirlərini bölüşüblər. Vurğulanıb ki, 44 günlük Vətən müharibəsində Qubadlı sakinlərindən 11 nəfər şəhid olub, 40-dan çox insan yaralanıb.\nDaha sonra Sumqayıt şəhərində yerləşən Şəhidlər Xiyabanında şəhidlərin məzarı ziyarət olunub. Abşeron rayonu St.Sumqayıt ərazisində isə şəhidlərimizin xatirəsinə həsr olunmuş ağacəkmə aksiyası keçirilib.\n04 İyul 2022 Azərbaycan bu gün qalib xalq kimi yaşayır\n04 İyul 2022 Silahlı Qüvvələrimizin daha da gücləndirilməsi əsas vəzifələrdən biridir\n04 İyul 2022 Azəraycanın təşəbbüsləri region dövlətləri tərəfindən yüksək qiymətləndirilir\n04 İyul 2022 Anar Kərimov: Qonşu ölkələrdəki arxiv sənədlərimizin araşdırılmasına başlanılıb\n04 İyul 2022 Milli Məclisin deputatı Məşhur Məmmədov seçicilərlə növbəti görüşünü keçirib\n04 İyul 2022 Azərbaycan Qoşulmama Hərəkatına üzv dövlətlərin maraqlarının müdafiəsi istiqamətində səylərini əsirgəməyəcəkdir\n04 İyul 2022 Sülh müqaviləsi bölgəni sülh və əməkdaşlıq regionuna çevirə bilər\n04 İyul 2022 Sevinc Hüseynova: Azərbaycanın Xəzər hövzəsində yürütdüyü siyasət milli maraqlarımıza xidmət edir\n04 İyul 2022 Əliabbas Salahzadə: Parlament diplomatiyası həmrəyliyimizin daha da gücləndirilməsində öz sözünü deyəcək\n04 İyul 2022 Milli Məclisin deputatı Aydın Mirzəzadə “Yeni TV”nin CANLI YAYIMINDA\n04 İyul 2022 Azərbaycan dövləti ədalətsizliyə, beynəlxalq hüququn prinsiplərinin pozulmasına qarşı çıxıb\n04 İyul 2022 Azərbaycan Respublikası Qoşulmama Hərəkatının ruhuna və prinsiplərinə sadiqdir\n04 İyul 2022 İşğaldan azad edilmiş ərazilərdə aparılan bərpa-quruculuq işləri bütün dünyaya nümunədir\n04 İyul 2022 Malik Həsənov: Dünyada sülhün və dayanıqlı inkişafın təşviqində parlamentlərin rolunun artırılması günümüzün əsas çağırışları sırasındadır


Oliqarxların dəbdəbəli həyat tərzi hansı pullar hesabına olub? – Vəkil\n14 May 2015 - 08:51\n“Beynəlxalq Bankdakı 6 milyard manatın aqibəti hələ ki, bəlli deyil. Həbs edilən iş adamları da məhz bu məsələyə görə saxlanılıblar. Əslində 6 milyard manat Azərbaycanın illik dövlət büdcəsinin 1/3-i deməkdir. Bu, böyük bir fəlakətdir”.\nBu sözləri tanınmış hüquq müdafiəçisi, vəkil Aslan İsmayılov son günlər yüksək çinli məmurların və oliqarxların həbsi ilə bağlı baş verən hadisələrə münasibət bildirərkən qeyd edib.\nAslan bəyin sözlərinə görə, oliqarxların həbsinə qeyri-adi bir şey kimi baxmaq lazım deyil: “Bəs, həmin oliqarxların bu günə qədər yaşadıqları dəbdəbəli həyat tərzi hansı pullar hesabına olub? Əslində Azərbaycanda həmin adamlara “iş adamı” deyilməsinə belə, razı deyiləm. çünki iş adamları adətən hansısa işi bilən, ideya yaradan, vergi verən, qanuna riayət edən insanlardır. Bu insanların işi isə, ancaq pul xərcləməkdən, dəbdəbəli geyməkdən, yaxtalarda gəzməkdən başqa bir şey olmayıb. Hətta böyük əksəriyyətinin fərli-başlı təhsili belə yoxdur. Sadəcə dövlətin pulunu yeyib kef etməklə yanaşı, hansısa məmurla əlbir olublar. İşləri-gücləri xalqın pulunu talamaqdan ibarət olub. Azərbaycanda axırıncı iş adamları 2004-2005-ci ildə fəaliyyət göstərən Zülfüqarlı qardaşları kimi şəxslər idi ki, hazırda belə bir adamlar yoxdur”.\nAzərbaycanda hakimiyyətin qohumluq prinsipləri çərçivəsində idarə edildiyini söyləyən Aslan bəy, “qanunlarla idarə edilsəydi, həbs edilən bir oliqarxın banka 800 milyon borcu olmazdı. Azərbaycanda 800 milyon manat borcun olması üçün gərək bir neçə milyard manat əmlaka sahib olasan. Halbuki yerli iş adamlarından bir nəfər də olsun belə, dünyanın milyarderlər siyahısına düşməyib”, – deyə bildirdi:\n“Mən şəxsən hansısa Qarabağ əlilinə 3-5 min kredit almaq üçün bank rəhbərlərinə gecə-gündüz yalvarırdım. Nə qədər ki, neft pulları milyardlarla axıb gəlirdi, bu cür yeyintilər hiss olunmurdu. Bunlar da öz növbəsində yeyib kef edirdilər. İndi milyardlar qurtarıb deyə, başlayıblar pul axtarmağa”.\nMərəkənin hələ bundan sonra başlayacağını söyləyən Aslan İsmayılov bildirdi ki, əsas məsələlər hələ qabaqdadır: “Nəticə çox acınacaqlı olacaq. 18 milyard illik dövlət büdcəsinə malik bir ölkənin Beynəlxalq Bankında 6 milyard dollar naməlum şəkildə yoxa çıxması sadəcə fəlakətdir. Bizlər də fəlakətin uçurumundayıq. Məsələ budur ki, bu uçuruma təkcə biz yox, ümumilikdə bütün cəmiyyət yuvarlanacaq”. (FaktXeber.com).


0 Şərh Baxış: 3 403\nToyuq yumurtası quş yumurtaları arasında ən çox istifadə edilən yumurtadır. Müxtəlif növlərə mənsub olan toyuqların müxtəlif cür yumurtaları olur. Yumurtaların rəngi, ölçüsü və quruluşu onların növlərindən asılı olaraq fərqli olur. Toyuq orta hesabla 24-25 saatdan bir yumurtlayır. Ağ toyuqların yumurtasının rəngi ağ, rəngli toyuq yumurtalarının rəngi isə sarı və ya daha tünd olur. Yumurtaların rəngi müxtəlif olduqlarına baxmayaraq, onların qidalandırıcılıq dəyəri eyni olur.\nMilli.Az immunitet.az-a istinadən bildirir ki, yumurtanın ölçüsü toyuğun yaşından və cinsindən asılı olaraq fərqli olur. Daha iri ölçüyə malik olan toyuqların yumurtaları iri olur. Yumurtanın ölçüsünə toyuğun temperaturunun, zəif qidalanmasının da təsiri böyük olur. Yumurtanın sarı hissəsinin rəngi toyuğun yediyi qidalardan asılı ola bilir. Belə ki, tərkibində boyaq maddələri olan bitkilərlə qidalanan toyuğun yumurtası tünd sarı rəngdə olur.\n100 qram toyuq yumurtasının qida dəyəri:\n- Zülallar - 12,7 qr\n- Yağlar - 11,5 qr\n- Su - 73,5 qr\n- Kalori - 159 kKal.\nToyuq yumurtası orqanizm tərəfindən 97-98% sorula bilən və bağırsaqlarda şlakların yığılmamasına səbəb olan yeganə qida vasitəsidir. Toyuq yumurtası orqanizmin normal funksiyalarını yerinə yetirməsinə yardım edən qidalardandır. Toyuq yumurtasının tərkibi amin turşuları, makro və mikro elementlərlə zəngindir. Onun tərkibi kalsium, maqnium, fosfor, kalium, natrium, xlor, kükürd, dəmir, sink, marqanes, yod, xrom, ftor, bor, miolibden, kolbat , E, C,D, A, H, PP, K və digər vitraminlərlə zəngindir. Yumurta sarısı D vitamini ilə zəngindir. Gün ərzində ən azı 1 ədəd yumurta yemək orqanizm üçün çox faydalıdır. Bu yorğunluğun, pis əhval-ruhiyyənin aradan qalxmasına səbəb olur, qaraciyərin və öd yollarının işini normallaşdırır. Yumurta sarısının tərkibində olan lesitin antioksidant təsirə malikdir. O beynin işini yaxşılaşdırmaqla yaddaşı möhkəmləndirir. Onda olan E vitamini və dəmir yorğunluğu aradan qaldırır, görmə ilə əlaqədar olan problemləri həll edir. Yumurta sarısında olan xolin süd vəzi xərçənginin əmələgəlmə riskini aradan qaldırır. Onkoloqlar döş xərçənginə yaxalanmamaq üçün qadınlara gün ərzində 2-3 yumurta yeməyi məsləhət bilir. Bu xəstəliyin əmələ gəlməsinin qarşısını 24% alır. Yumurta ağının tərkibi B qrup vitaminlərlə zəngindir. Yumurta yemək beyinin fəallaşmasına, cinsi həvəsin normallaşmasına səbəb olur. Mütəxəssislər kişilərə çiy yumurta içməyi məsləhət bilir. Bu spermatozoidlərin hərəkətliliyini sürətləndirir. Tərkibində olan D vitaminin miqdarı yanlız balıq yağında olan D vitaminindən geri qalır. Yumurta ağının qida dəyəri daha çox yüksəkdir. Onun tərkibində çoxlu miqdarda zülallar var.\nYumurta yemək qanda xolesterinin miqdarını azaldır, pis xolesterinin əmələ gəlməsinin qarşısını alır. Yumurta ağını tərkibində ən çox antioksidantlar olan qidalarla müqayisə etmək olar. Yumurtanın qabığında da çoxlu miqdarda mikroelementlər var. Yumurtanın qabığında 27 növ mikroelement var. Onun üyüdülmüşündən mineral çatışmazlığı zamanı istifadə edilir. Tərkibində olan kalsiumun orqanizm tərəfindən asan sorulması üçün onu limon turşusunda saxlamaq və sonra qəbul etmək lazımdır. Yumurta qabığından istifadə etmək üçün əvvəlcə yumurtanın içərisini boşaltmaq, sonra qabığı yuyub qurutmaq lazımdır. Qurudulmuş qabıqları qəhvəüyüdən maşında üyütdükdən sonra onu həkimin təyin etdiyi miqdarda qəbul etmək lazımdır.\nYumurtanın zərərli xüsusiyyətləri\nXəstə yumurtalar orqanizmə daxil olan zaman bağırsaqlarda və qanda xəstəliklərin baş verməsinə səbəb olur. Sanitariya sahəsində işləyən həkimlər yumurtanı istifadə etməzdən əvvəl onun sabunla yumağı məsləhət bilir. Həkimlər insanlara çiy yumurtadan istifadə etməməyi mıəsləhət bilirlər. Hardvard Universitetinin həkimləri kişilərə həftədə 7-dən çox yumurta yeməyi məsləhət bilmir. Onların araşdırmaları çox yumurta yeməyin kişilərə olan ölüm riskinin 23% artırdığını söyləyirlər. Şəkərli diabet xəstələrinin yumurtadan çox istifadə etmələri onlarda insult və infarkt riskinin 2 dəfə artmasına səbəb olur.


Dnepropetrovsk azərbaycanlıları yaşadıqları şəhərdə böyük nüfuza malikdirlər - Azinforum.az İnformasiya Portalı\nAna səhifə / Cəmiyyət / Dnepropetrovsk azərbaycanlıları yaşadıqları şəhərdə böyük nüfuza malikdirlər\nDnepropetrovsk azərbaycanlıları yaşadıqları şəhərdə böyük nüfuza malikdirlər\nDnepropetrovskda yaşayan soydaşlarımızla görüşdən əvvəl şəhəri, Dnepr çayının sahilində xeyli gəzişdik. Çalışdıq ki, daha çox yerli insanlarla görüşüb söhbət edək, soydaşlarımızın diaspora fəaliyyətindən, onların yerli xalqların nəzərində necə olmalarından məlumatlanaq. Sahil boyu çoxlu kafe, və uşaqlar üçün attraksionlar var idi. Komsomol adası deyilən yerdə kafelərin birində əyləşərək qəhvə sifariş etdik. Bu zaman qonşu masada bir ailə də əyləşmiş və tez-tez bizə tərəf boylanırdı. Nəhayət ailə başçısı bizə yaxınlaşaraq, haradan gəldiyimizi öyrəndi. Bakı adını eşidən kimi başladı millətimizi tərif etməyə. Əslində bildirməsəm də, amma çox qürur duydum. Daha sonra onun həyat yoldaşı yaxınlaşaraq özünü təqdim etdi: Brodyak Lyubov Vasilyevna, mən sizin çox məşhur olan “Novruz Bayramınızı” çox sevirəm. Biz dneprlilər artıq bu bayramın nə olduğunu bilirik. Belə ki, sizin buradakı cəmiyyətiniz hər il bu bayramı çox möhtəşəm keçirir. Bu bayram qardaşlıq, mehribançılıq bayramıdır, hələ mən şəkər bura, paxlavanı demirəm. Birdə oyun oynanılır, milli paltarlarınız da çox gözəldir. Məndə o qədər maraq yarandı ki, hətta qızıma məsləhət gördüm ki, sizin yallı rəqsini öyrənsin, o, birlik, qardaşlıq, sülh rəqsidir.\nBir xeyli söhbətdən sonra ailə başçısı dedi ki, sizin cəmiyyətinizdə bir savadlı oğlan da var, səhv etmirəmsə əvvəllər şəhər merinin köməkçisi də olub. Adı Nəcəf olmalıdır, mən onu bir neçə dəfə şəhərimizin tədbirlərində görmüşəm, aktiv oğlandır. Uzun illər bundan əvvəlin söhbətini edirəm bəlkə də o adam daha burada yaşamır, ancaq siz yenə də bir öyrənin, bax o insan çox maraqlıdır, ondan yazmağına dəyər.\nBəli, biz Dnepr şəhərində, istər öz millətimizin istərdə, digər millətin nümayəndələri ilə xeyli söhbətləşərək, burada yaşayan soydaşlarımızın azərbaycanı necə təmsil etmələri barədə məlumat topladıq. Daha sonra BUAK-nin Dnepropetrovsk vilayəti üzrə nümayəndəliyinə getdik. Sədr xarici səfərdə olduğu üçün onun müavini Nəcəf Əhmədovla görüşdük. Onunla söhbətimiz zamanı qiyabi tanışlığımız haqqında sədr müavininə heç nə demədik.\nSual: Nəcəf müəllim bu şəhərə necə gəlişinizdən və iş fəaliyyətinzdən qısa məlumat vermənizi xahiş edirik.\nMən Azərbaycandan ukraynaya əsgər kimi gəldim, əsgərliyimi bitirən kimi Donetsk İqtisad Universitetinə qəbul oldum. Hələ oxuduğum zamanda da diasporaya çox həvəs göstərir, tez-tez tədbirlərdə iştirak edirdim. Daha sonra millətimizin hər hansı bir cəmiyyət yaratdığını eşidib, mən də onlara qoşuldum. Əvvəlcə Azəri, sonra Savalan cəmiyyətləri yaranmışdı. Lakin Ümummilli liderimiz Heydər Əliyevin Ukraynaya səfərindən sonra hər şey dəyişdi, pərakəndəliyə son qoyuldu. Konqres yarandı, sonra parlament və s. Mən də idarə heyətinin üzvü seçildim, parlament sədrinin müavini oldum. Beləliklədə cəmiyyətin işində çox aktiv fəaliyyətə başladım. Bir müddət sonra Azərbaycan və Ukrayna parlamentlərarası dostluq qrupu yarandı və bu qrupun rəhbəri Ukrayna ali radasının deputatı Maksim Kuryaçiyin köməkçisi oldum.\nMən uzun illər M. Kuryaçiyinlə bir yerdə işləmişəm. Yəni bizim şəhərin deputatı olan vaxtı da mən onun köməkçisi olmuşam.\nSual: yerli xalqlara Azərbaycan mədəniyyətini, adət ənənələrini necə çatırırsınız?\nƏslində, bir çox vasitələrlə biz öz mədəniyyətimizi, adət-ənənələrimizi yaşadığımız şəhərdəki digər xalqların nümayəndələrinə çatdırırıq. Məsələn biz yaşadığımız şəhərdə möhtəşəm bir “Novruz Bayramı “ tədbirləri keçiririk. Bu artıq ənənə halını alıb, yerli insanlar bizim xalqımızın adət-ənənələri, mətbəxti, milli geyimləri və musiqisi ilə daha yaxından tanış olur. Hətta yerli xalqın nümayəndələrindən bəziləri, bayramın gəlməsini səbirsizliklə gözləyirlər. Belə ki, onlar həm möhtəşəm proqramı izləyir, həm də milli mətbəxtimizin təamları ilə tanış ola bilirlər.\nBundan əlavə biz bir proyektin üzərində uzun müddət işləyərək onu həyata keçirdik. 2006-cı ildə biz Dahi bəstəkarımız Üzeyir Hacıbəyovun “Arşın Mal Alan” pyesini Ukrayna dilinə tərcümə etdik. T.Şevçenko adına teatra bu pyesi hədiyyə etdik, Azərbaycandan bütün lazımi ləvazimatları, geyim və s. gətirdik. Tamaşa tam hazırdır, bu əsil təbliğatd növüdür. Sadəcə şərait yaradaraq bu kollektivi bir neçə dəfə regionlara aparmaq və onların konsertlərini təşkil etmək lazımdır. Yəni biz bunu Dnepr şəhərində etdik, ancaq daha bu təbliğat vasitəsi, tam hazırdır, onu sadəcə bir şəhərə şamil etmək olmaz, onu bütün Ukrayna ərazisində təbliğ etmək lazımdır.\nSual: Yeni yaranmış BUAK-nin fəaliyyəti digər təşkilatlardan nə ilə fərqlənir.\nUAK-si əvvəllər çox yaxşı fəaliyyət göstərirdi. Sonra nədənsə fəaliyyət zəiflədi, bu gün şükr ki, yeni rəhbər seçilib. Rövşən Tağıyev BUAK-ə gələndən xüsusi bir canlanma var.\nÜmumiyyətlə Ukrayna dövlətində yaşayan diaspora vəyaxud Dövlət rəsmilərimiz xalqımızı yetərincə təmsil edirlər. Mən yeni təyin olunmuş, Azərbycanın Ukraynadakı səfiri Azər Xudiyevin xidmətlərini də xüsusi qiymətləndirmək istəyirəm. Səfirimiz çox qıssa müddətdə Ukrayna Azərbaycan xalqlarının Dostluq Parkı açıldı. Daha sonra Səfirimiz Aeroportda Azərbaycan xalqının mədəniyyətini yüksək səviyyədə təbliğatını təşkil etmişdi. Belə ki, qeydiyyatdan keçdikdən sonra Azərbaycan xalqının milli musiqi alətləri ilə sərnişinlər üçün gözəl musiqi dəqiqələri yaşatdılar. Bir neçə müddət bu musiqi proqramı xalqımızı təmsil etdilər. Aeroportda musiqi proqramı ilə yanaşı milli kulinariyamız da təbliğ olunurdu, yəni dünyanın hər yerindən gələn sərnişinlər, Aəzrbaycan musiqisindən dinləyərək, milli kulinariyamızın dadlı təamlarından daddılar. Bundan sonra səfirliyimizin yanındakı Heydər Əliyev parkında geniş konsert proqramı verildi. Ümumiyyətlə səfirimiz çox peşəkardır, o tez-tez regionlarda olur, qubernatorlarla görüşür, yerli diaspora rəhbərləri ilə də görüşüb, hər hansı problem və qayğılarımızla maraqlanırlar. Bu yaxınlarda bizim də regiona səfər edən səfirimiz, qubernatorla görüşərək bir çox\nproblemlərimizi müzakirə etdilər. Dnepr şəhərində tatarların məsçidi deyilən, hal-hazırda idman məktəbi kimi istifadə olunan bir məscidimiz var. Səfirimiz onunla söhbəti zamanı bu məsələnin də həllini müsbət tərəfə yönəldə bildi.\nBiz BUAK-i olaraq Ukrayna ərazisində gedən döyüşlərdə, ATO-ya dəfələrlə baş çəkdik, müxtəlif köməkliklərimizi əsirgəmədik.\nBizim xalqımızın qəhrəman oğlu Sovet İttifaqı qəhrəmanı Mikayıl Ələkbərovun Dnepropetrovsk vilayətindəki qardaşlıq məzarında büstü də var. Biz çalışırıq ki, bu torpaqlar uğrunda canını fəda etmiş həmyerlimizin heykəlini şəhər mərkəzindəki parkların birində ucaldaq.\nDaha sonra BUAK-nin digər fəalları ilə də söhbət etdik. İlk müsahibim Şükürov Kəyyam, Nobil Əhmədov və Ataşov Rəfail oldu. Hər üç həmyerlimiz BUAK-nin bütün tədbirlərində aktiv iştirak etdiklərini vurğulayaraq, harada yaşamalarından asılı olmayaraq ürəklərinin Azərbaycanla döyündüyünü söylədilər. Daha sonra Aydın Məmmədovla görüşərək xeyli söhbət etdik. Aydın müəllim Azərbaycanla bağlı hər hansı bir iş görülərsə, canla-başla orada olduqlarını dedi.\nBundan əlavə uzun illər Konqresin Gənclər təşkilatına rəhbərlik etmiş Elza Bəkirova ilə görüşdük. Elza xanımın fəaliyyəti təkcə Dnepr şəhəri səviyyəsinə sığmadığı üçün, onun yeddi illik təmənnasız xidmətini soydaşlarımız yüksək qiymətləndirirlər. Elza xanımla yanaşı başqa bir xanım da var idi. Öyrəndik ki, Elnurə Kərimova Şəhər polis şöbəsində baş leytenantdır. Əslində Ukrayna hüquq-mühavizə orqanlarında Azərbaycan xanımını görmək çox qürurvericidir. Elnurə xanım Ukrayna, Rus və Azərbaycan dillərini mükəmməl bilir.\nDaha sonra isə Dnepropetrovski vilayətinin “Novo Moskovskiy” şəhərindən gəlmiş Şikar Hüseynovla görüşdük. Şikar yaşadığı şəhərdə nüfuzlu iş adamıdır. Onun”Ağdam “ adlı şəxsi Ticarət mərkəzi, bazarı və bir neçə əlavə obyektləri də var. Şikar müəllim üç övladı olduğunu dedi və övladlarının Dövlət qurumlarına işə düzəlməsinə etiraz etməyib. 2001-ci ildən BUAK-nin “Novo Moskovskiy” şəhərində sədridir. Onun oğlu Zaur Hüseynov yaşadıqları şəhərdə məhkəmədə çalışır. Şikar müəllim dedi ki, yerli qəzetlərdə, “Novo Moskovskiy Pravda” “Prisamara” qəzetlərində, bizim fəaliyyətimizdən çox yazılıb. Bizim yerli icra hakimiyyəti, hüquq-mühavizə orqanları ilə çox yaxşı münasibətimiz var. Yəni yaşadığımız balaca şəhərdə bütün elita bizim milləti tanıyır və hörmətimizi saxlayırlar.\nŞikar müəllim Səxavət adlı bir azərbaycanlı balasının oxumasına, hərtərəfli kömək göstərərək onun Polis Akademiyasını oxuyub başa vurmasına və polisdə işə düzəlməsinə xeyli kömək etdiyini söylədi. Şikar müəllim dedi ki, hazırda Səxavət polis rəisinin köməkçisidir.\nDnepropetrovski vilayətindəki soydaşlarımızın fəaliyyəti o qədər çox idi ki, onu bir məqaləyə sığışdıra bilmədik. Odur ki, növbəti saylarımızda yenə də Dneprdə yaşayan soydaşlarımızın diaspora fəaliyyətinə müraciət edəcəyik.\nÖncəki Əli Həsənovla bağlı müraciəti yayıldı\nNövbəti Gürcüstan hökuməti İlham Əliyevə təşəkkür edib – Köməyə görə


Feli tərkibləri. Hissə 1.\nTest ID - 60925\nMüəllif: Taclı (Əlavə edilib: 08.01.2014)\nFeli sifət tərkiblərinin əsas tərəfi hansı nitq hissəsi ilə ifadə olunur?\nTest ID - 59136\nFel tərkiblərinin əsas tərəfi hansı nitq hissəsi ilə ifadə olunur?\nTest ID - 59130\n"Mən bir susmaz duyğuyam ki, ürəkləri gəzərəm" cümləsini sadələşdirsək, burada fel tərkiblərindən hansı işlənər?\nfeli bağlama tərkibi\nTest ID - 56574\nTəyini əvəzliklərdən ibarət cərgəni göstərin.\nhər kəs, hər şey, kim isə\nelə, belə, həmin, bu\nhər, bütün, filan, öz\nbiri, o, filan, elə\nTest ID - 56568\nMüəllif: Taclı (Əlavə edilib: 03.08.2013)\nBiri feli bağlama tərkibidir:


Oxu24.com Son xeberler Azerbaycan xeberleri Cərrah narkoz altında olan pasiyenti zorladı – Paytaxt klinikasında ŞOK » Oxu24.com\nRusiya paytaxtı Moskva klinikalarından birinin cərrahı pasiyenti zorlamaqda şübhəli bilinir.\nOxu24.com Rusiya KİV-inə istinadən xəbər verir ki, bu haqda pasiyentin özü bildrib.\nOnun sözlərinə görə, hadisə narkozun altında rinoplastika (burnun anadangəlmə və ya qazanılmış deformasiyalarının düzəldilməsi, eləcə də olmayan burnun tam bərpa edilməsi –red.) zamanı zamanı baş verib.\nHadisə 2009-cu ildə baş verməsinə baxmayaraq, 49 yaşlı kişi yalnız indi polisə müraciət etməyə qərar verib. Qeyd edilir ki, hüquq-mühafizə orqanları şikayət üzrə araşdırmaya başlayıb. Cinayət işi təfərrüatlar açıqlanmır.\n26-mar, 2019 411\nBakıda dəhşətli olay! Falçı 46 tələbə qızı zorladı


Bakıda restoranda adam güllələdilər » BakuXeber.info Informasiya Agentliyi\nBakıda restoranda adam güllələdilər\nYaralılar xəstəxanaya müraciət etməyiblər.\nBakıda güllələnmə hadisəsi baş verib\nHadisə Səbail rayonu Badamdar qəsəbəsində qeydə alınıb. 2-ci yaşayış massivi, 7-ci döngədə yerləşən “Bulaq” restoranında iki naməlum şəxs arasında yaranan mübahisə sonradan kafenin qarşısında davam edib.\nHadisə zamanı mübahisə edən şəxslərdən biri digərinə odlu silahdan atəş açıb.\nMübahisə zamanı güllə yarası alan müştəri tanışları tərəfindən ərazidən aparılıb. Yaralının xəstəxanaya müraciət etmədiyi bildirilir.\nHadisə yerinə Səbail Rayon Prokurorluğu, Polis İdarəsi və 41-ci polis bölməsinin əməkdaşları gəliblər. Hadisə yerində istintaq tədbirləri aparılıb.\nFaktla əlaqədar cinayət işi başlanıb.Бесплатные шаблоны для 10.5Forex Портал для чайников\nBakıda 39 yaşlı qadın intihar etdi\nBakının mərkəzində sahibkar güllələndi - YENİLƏNİB\nGəncədə ana övladını öldürdü\nBakıda banka basqın – FOTO\nAzərbaycanlı mağaza müdiri mübahisə edən müştərilərə atəş açıb\nBakıda liftdə qadına qarşı iyrənc hərəkət\nBakıda kütləvi dava: Polislər yaralandı\nYasamalda qanlı dava: Yaralanan var\nBinəqədidə silahlı insident\nBakının mərkəzində gənc oğlanı öldürdülər\nBakıda 24 yaşlı gənc bıçaqlandı\nBakıda qardaş qardaşı amansızlıqla öldürdü\nBakıda polis bölməsinin qarşısında adam öldü - FOTO\nBakıda silahlı insident — Polis əməkdaşı öldü


Erdoğan: "Sən kimsən ki? Öz yerini bil!"\nEv Dünya Erdoğan: “Sən kimsən ki? Öz yerini bil!”\nErdoğan: “Sən kimsən ki? Öz yerini bil!”\nTürkiyə prezidenti ABŞ ordusunun ən yüksək rütbəli zabiti – general Joseph Votel-i “qəsdçilərin tərəfində olmaqda” ittiham edib.\nPrezident Recep Tayyip Erdoğan Türkiyədə baş tutmamış çevriliş cəhdinin ardınca ABŞ ordusunun ən yüksək rütbəli zabiti – general Joseph Votel-in şərhinə kəskin reaksiya verərək hərbçini “qəsdçilərin tərəfində olmaqda” ittiham edib.\nABŞ Birləşmiş Komandanlığının başçısı general Votel bəyan etmişdi ki, Türkiyədə çox sayda hərbi liderin həbsxanaya atılması Vaşinqtonla Ankara arasında əməkdaşlığa xələl gətirə bilər.\nSən kimsən ki? Öz yerini bil! Sən çevriliş cəhdini dəf etmiş dövlətə təşəkkür etmək əvəzinə çevriliş qəsdçilərinin tərəfini saxlayırsan.\nErdoğan buna cavab olaraq deyib ki, general Votel demokratiyanı qoruyub saxladığı üçün Ankaraya təşəkkür etməlidir.General Votel iyulun 28-də demişdi: “Bizim əlbəttə ki, bir çox türk liderlərlə, ələxüsus da hərbi liderlərlə münasibətlərimiz var. Mən baş verənlərin bu münasibətlərin davam etdirilməsinə təsirindən narahatam”.\nPrezident Erdoğan iyulun 29-da səsləndirdiyi bəyanatda generala sərt cavab verib: “Belə bir qərar qəbul etmək sənin işin deyil. Sən kimsən ki? Öz yerini bil! Sən çevriliş cəhdini dəf etmiş dövlətə təşəkkür etmək əvəzinə çevriliş qəsdçilərinin tərəfini saxlayırsan”.\nGeneral da Erdoğanın cavabını verib\n“Onlar deyirlər ki, biz Türkiyənin gələcəyindən narahatıq. Bu bəylərin narahatlığı nədəndir? Saxlananların və həbs edilənlərin sayının artmasından? Əgər təqsirləri varsa, bu say artacaq” – deyib Erdoğan.\n“Mənim xalqım bu qəsdin arxasında kimlərin durduğunu bilir. Xalq bunun arxasındakı əsas fiqurun kim olduğunu bilir və bu bəyanatlarla siz özünüzü ifşa edirsiniz” – deyib Türkiyə prtezidenti.\nİyulun 29-da Erdoğanın bu bəyanatlarına cavab verən general Votel deyib ki, onun bu çevriliş cəhdi ilə hər hansı əlaqəsinə dair məlumatlar “təəssüf doğurur və yanlışdır”.\nO əlavə edib kİ, Türkiyə çox illər ərzində “fövqəladə və həyati partnyor” olub və özünü İslam Dövləti adlandıran qrupla döyüşdə bu partnyorluğun davam edəcəyinə ümid bəsləyir.\nBundan əvvəl ABŞ Milli Kəşfiyyat İdarəsinin direktoru James Clapper demişdi ki, Türkiyənin hərbçiləri təqib etməsi İD-ə qarşı Türkiyə-Amerika hərbi əməkdaşlığını pozur.\nÖtən cümə axşamı Türkiyə ordusunun komandanlığında yerdəyişmələr elan edilib.\n1700 hərbçi alçaldıcı bir tərzdə tərxis edilib.\nÇevriliş cəhdindən bu yana Türkiyə generalitetinin 40 faizi vəzifəsini itirib.\nDaxili İşlər Nazirliyinin iyulun 29-a olan məlumatına görə Türkiyədə çevriliş cəhdinin ardınca 18 min nəfər həbs edilib.\nBununla yanaşı, 66 min dövlət qulluqçusu işdən çıxarılıb, 50 min xarici pasport ləğv edilib.\nAyrı-ayrı nazirliklər öz işçiləri arasında “xain araşdırmasına” başlayıb. Məsələn, Əmək Nazirliyi hazırda 1300 əməkdaşının şəxsi işlərini “öyrənir”.\n142 media qurumu bağlanıb, yüzədək jurnalistin həbsinə order verilib.\nƏvvəlki məqaləErebuni mühasirəsi: Yerevanda nə baş verir?\nNövbəti məqalədəXədicə İsmayılın apellyasiya şikayətinə baxılacaq\n“Bank of America” bitkoinlə ticarətə çıxışı bloklaşdırıb


Giorgi Marqvelaşvili » Təhlükəsizlik siyasəti\nGürcüstanın demokratik və sabit inkişafı plkəmizin milli təhlükəsizliyinin məhək daşıdır. O xarici təhlükəni kiçildir, ölkənin etibarlı beynəlxalq tərəfdaşı kmi hasilinə şərtləndirir.\nGürcüstanın milli təhlükəsizliyinin təmin eidlməsinin uzunmüddətli zəmanəti azad məkanın tanhüquqly üzvlüyüdür. Bu isə avroittifaq və NATO-ya inteqrasiya ilə qazanılır.\nGürcüstanın silahlı güvvələri Gürcüstanın təhlükəsizliyinin mühüm qarantıdır o cümələdən, biz Gürcüstanın silahlı qüvvələrinin ixtisaslaşdırılması və efektliyinin daim yüksəlməsini təmin etməliyik.\nEyni zamanda yaxşı başa düşürük ki, sabit dünya bizim ölkəmizin irəliləyişinin və iqtisadi yüksəlişinin ilk şərtidir. əfqanıstanın sülh missiyasında iştirak etməklə beynəlxalq təhlükəsizliyinn təmin eidlməsi işində Gürcüstan əhəmiyyətli töhfə verir. Biz bu öhdəliyin yerinə yetirilməsini davam edəcəyik. Bu isə terorizm və digər qlobal xətərlərlə mübarizəyə və müaisr, qlobal təhlükəsizliyin möhkəmlənməsinə xidmət edir. İqtisadi və energetik təhlükəsizliyin təmin edilməsi məqsədi ilə Gürcüstanda enerjitəminatının diversiofikasiyası – yaxşılaşdırılmasına əsaslandırılan enerqetik təhlükəsizliyinin sabit sistemi yaradəlmalıdır.\nİqtisadi təhlükəsizliyi strateji sahələrin inkişafı əsas infrastrukturun və həyatı əhəmiyyətli obyektrlərin dövlət məsuliyyətini möhkəmləndirərək, təmn etməliyik.\nAzad iqtisadi mühitin yaradılması və xarici investisiyaların artma-diversifikasiyası təırəfdarlıq əlaqələrinin dərinləşdirilməsinə səbəb olacaq və Gürcüstanın sabit və təhlükəsiz inkişafı ilə maraqlanan dövlətlətin sayını artıracaq.


Offsideplus.az xəbər verir ki, bu barədə İcraiyyə Komitəsi qərar verib. Belə ki, 2020-ci ilin oktyabr ayında baş tutmalı olan görüşlərin vaxtı 2021-ci ilin oktyabrına dəyişdirilib. UEFA bu cür oyunların azaldılması barədə qərar qəbul edib.\n17 yaşadək futbolçular arasında AVRO-2021-in keçirilməsində də dəyişiklik edilib. Yarışın seçmə mərhələ görüşləri mart ayının sonunadək mini-turnir formasında təşkil olunacaq. Turnirin elit-raund mərhhələsi ləğv edilib. 13 qrup qalibi və 2 seçilmiş komanda 2021-ci ilin mayında Kiprdə keçirilməsi nəzərdə tutulan final mərhələsinə vəsiqə əldə edəcək.\nTəqlər: avropa çempionatı\nBerti Foqtsdan UEFA-ya təklif\nAvropa Çempionatının finalının püşkü atıldı\nAVRO-2020-nin tam TƏQVİMİ AÇIQLANDI


Təhzil Nazirliyindən onlayn qeydiyyatla bağlı AÇIQLAMA – TƏCİLİ XƏBƏR - Guninfo.az\n21 Sentyabr 2021 0263\nTəhzil Nazirliyi yeni açıqlama yayıb.\nGUNinfo.az xəbər verir ki, açıqlamada bildirilir:\nAli təhsil müəssisələrinə qəbul olunan abituriyentlərin bir qisminin qeydiyyatdan keçmədiyi nəzərə alınaraq qeydiyyat prosesi 23 sentyabr günorta saat 12:00-dək uzadılıb. Təhsil Nazirliyindən Redaktor.az-a verilən məlumata görə, ali təhsil müəssisələrinə qəbul olunan abituriyentlərin qəbul olunduqları təhsil müəssisələri üzrə qeydiyyatı onlayn qaydada sentyabrın 7-dən 20-dək portal.edu.az platforması vasitəsilə aparılır. Qəbul olunan abituriyentlərin bir qisminin qeydiyyatdan keçmədiyi nəzərə alınaraq qeydiyyat prosesi 23 sentyabr günorta saat 12:00-dək uzadılıb.\nQəbul olunan abituriyentlər qeyd olunan tarixədək portal.edu.az platformasında qeydiyyatdan keçməli və yaradılmış kabinetə daxil olduqdan sonra təqdim edilən xidmətlər sırasında “Ali və orta ixtisas təhsili müəssisələrinə təhsilalan qeydiyyatı” xidmətini seçməlidirlər. Abituriyentlər qeydiyyat zamanı tələb olunan sənədlər və digər məsələlərlə bağlı Təhsil Nazirliyindən məlumat ala bilərlər. Müəyyən olunmuş müddətdə qeydiyyatdan keçməmək abituriyentin müvafiq ixtisasa yerləşdirilmədən imtina etməsi kimi qiymətləndiriləcək və onun qəbul haqqında əmri ali məktəbə göndərilməyəcəkdir.\nMəlumat üçün qeyd edək ki, ümumi (9 illik) orta təhsil bazasında orta ixtisas təhsili müəssisələrinə qəbul olunan abituriyentlərin qeydiyyat müddəti sentyabrın 23-dək, tam (11 illik) orta təhsil bazasında orta ixtisas təhsili müəssisələrinə qəbul olunan abituriyentlərin qeydiyyat müddəti isə sentyabrın 24-dək davam edəcək. Həm ali, həm də orta ixtisas təhsili müəssisələrinə qəbul olunan abituriyentlərin nəzərinə çatdırırıq ki, qeydiyyatla bağlı alternativ qeydiyyat mərkəzlərinin sayı artırılmışdır. Ətraflı məlumat portal.edu.az saytında yerləşdirilmişdir.\nSON DƏQİQƏ: Təhsil Nazirliyi məktəblərlə bağlı VACİB məlumat yayıb – Bu gündən… – RƏSMİ